RIALACHÁN TARMLIGTHE (AE) 2022/… ÓN gCOIMISIÚN

an 6 Aibreán 2022

lena bhforlíontar Rialachán (AE) 2019/2088 ó Pharlaimint na hEorpa agus ón gComhairle maidir le caighdeáin theicniúla rialála lena sonraítear na mionsonraí maidir le hábhar agus cur i láthair na faisnéise i ndáil leis an bprionsabal “gan dochar suntasach a dhéanamh”, lena sonraítear ábhar, modheolaíochtaí agus cur i láthair na faisnéise i ndáil le táscairí inbhuanaitheachta agus drochthionchair inbhuanaitheachta, agus ábhar agus cur i láthair na faisnéise i ndáil le cur chun cinn saintréithe comhshaoil nó sóisialta agus cuspóirí infheistíochta inbhuanaithe i ndoiciméid réamhchonarthacha, ar shuíomhanna gréasáin agus i dtuarascálacha tréimhsiúla

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint do Rialachán (AE) 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí ó thaobh na hinbhuanaitheachta de san earnáil airgeadais (1), agus go háirithe Airteagal 2a(3), Airteagal 4(6), an tríú fomhír, Airteagal 4(7), an dara fomhír, Airteagal 8(3), an ceathrú fomhír, Airteagal 8(4), an ceathrú fomhír, Airteagal 9(5), an ceathrú fomhír, Airteagal 9(6), an ceathrú fomhír, Airteagal 10(2), an ceathrú fomhír, Airteagal 11(4), an ceathrú fomhír, agus Airteagal 11(5), an ceathrú fomhír de,

De bharr an mhéid seo a leanas:

(1) Nochtaí ó thaobh na hinbhuanaitheachta de in earnáil na seirbhísí airgeadais, ba cheart iad a bheith sách soiléir, beacht agus feiceálach chun é a chur ar chumas infheisteoirí deiridh cinntí eolasacha a dhéanamh. Chuige sin, ba cheart rochtain a bheith ag infheisteoirí deiridh ar shonraí iontaofa is féidir leo a úsáid agus a anailísiú ar bhealach tráthúil agus éifeachtúil. Ba cheart, dá bhrí sin, an fhaisnéis a sholáthraítear sna nochtaí sin a athbhreithniú agus a athmheas i gcomhréir leis na Treoracha, na Rialacháin agus na forálacha náisiúnta dá dtagraítear in Airteagal 6(3) agus Airteagal 11(2) de Rialachán (AE) 2019/2088. Ina theannta sin, ba cheart rialacha a leagan síos maidir le foilsiú na faisnéise sin ar shuíomhanna gréasáin, i gcás ina gceanglaítear an fhaisnéis sin le Rialachán (AE) 2019/2088.

(2) Le hábhar agus cur i láthair na nochtaí ó thaobh na hinbhuanaitheachta de a bhaineann le táirgí airgeadais lena ndéantar tagairt do bhascaed innéacsanna, ba cheart léargas cuimsitheach a sholáthar d’infheisteoirí deiridh ar ghnéithe na dtáirgí airgeadais sin. Dá bhrí sin, le nochtaí ó thaobh na hinbhuanaitheachta de maidir le hinnéacs atá ainmnithe mar thagarmharc agus atá comhdhéanta de bhascaed innéacsanna, is gá an bascaed agus gach innéacs sa bhascaed sin a chumhdach.

(3) I gcás infheisteoirí deiridh ag a bhfuil leas i bhfeidhmíocht inbhuanaitheachta rannpháirtithe sa mhargadh airgeadais agus na gcomhairleoirí airgeadais, tá sé fíor-riachtanach go mbeidh faisnéis a sholáthróidh rannpháirtithe sa mhargadh airgeadais maidir le drochthionchair phríomha a gcinntí infheistíochta ar thosca inbhuanaitheachta, agus ag comhairleoirí airgeadais maidir le drochthionchair phríomha a gcomhairle infheistíochta nó a gcomhairle árachais maidir le tosca inbhuanaitheachta, go mbeidh sí cuimsitheach. Leis an bhfaisnéis sin, dá bhrí sin, ba cheart infheistíochtaí díreacha agus infheistíochtaí indíreacha i sócmhainní a chumhdach.

(4) Is gá a áirithiú gur féidir an fhaisnéis a nochtar a chur i gcomparáid go héasca agus gurb éasca na táscairí maidir le drochthionchair phríomha na gcinntí infheistíochta ar thosca inbhuanaitheachta a thuiscint. Chuirfí feabhas ar an inchomparáideacht agus ar an tsothuigtheacht sin trí idirdhealú a dhéanamh idir, ar thaobh amháin, táscairí maidir le drochthionchair as a dtagann drochthionchair phríomha i gcónaí, agus, ar an taobh eile, táscairí breise drochthionchar ar thosca inbhuanaitheachta atá príomha le haghaidh na rannpháirtithe sa mhargadh airgeadais. Tá sé tábhachtach, áfach, a áirithiú go meastar go bhfuil an tábhacht chéanna le drochthionchair na gcinntí infheistíochta ar an aeráid, nó ar thosca inbhuanaitheachta eile a bhaineann leis an gcomhshaol, agus atá le drochthionchair na gcinntí infheistíochta ar thosca inbhuanaitheachta sóisialta, fostaithe, chearta an duine, frithéillithe nó frithbhreabaireachta. Dá bhrí sin, ba cheart baint a bheith ag táscairí breise drochthionchar príomha le ceann amháin ar a laghad de gach ceann de na tosca sin. Chun comhleanúnachas le nochtaí eile ó thaobh na hinbhuanaitheachta de a áirithiú, ba cheart méadracht chaighdeánaithe a úsáid le táscairí na ndrochthionchar príomha, i gcás inarb ábhartha, agus ba cheart iad a bheith bunaithe ar na táscairí a úsáidtear i Rialachán Tarmligthe (AE) 2020/1818 ón gCoimisiún (2) agus Rialachán Tarmligthe (AE) 2021/2139 ón gCoimisiún (3).

(5) Chun inchomparáideacht na faisnéise atá le nochtadh a neartú a thuilleadh, ba cheart baint a bheith ag an bhfaisnéis maidir le drochthionchair phríomha le tréimhsí tagartha a ritheann ón 1 Eanáir go dtí an 31 Nollaig an bhliain roimhe sin agus ba cheart í a bheith foilsithe faoin 30 Meitheamh gach bliain mar dháta coiteann. D’fhéadfadh sé, áfach, go dtiocfadh athrú ar na punanna infheistíochtaí de chuid rannpháirtithe sa mhargadh airgeadais go tráthrialta laistigh de na tréimhsí tagartha sin. Dá bhrí sin, ba cheart cinneadh na ndrochthionchar príomha a dhéanamh ar cheithre dháta shonracha ar a laghad le linn na tréimhse tagartha sin agus ba cheart an meántoradh a nochtadh ar bhonn bliantúil. Chun a áirithiú gur féidir le hinfheisteoirí deiridh comparáid a dhéanamh ar an gcaoi ar bhreithnigh rannpháirtithe sa mhargadh airgeadais na drochthionchair phríomha le himeacht ama, ba cheart do na rannpháirtithe sa mhargadh airgeadais comparáid stairiúil a sholáthar bliain ar bhliain ar a dtuarascálacha ar feadh na gcúig thréimhse thagartha roimhe sin ar a laghad, i gcás ina mbeidh fáil orthu.

(6) Rannpháirtithe sa mhargadh airgeadais a bhreithníonn drochthionchair phríomha den chéad uair i mbliain féilire ar leith, ba cheart déileáil go hiomchuí leo, agus ba cheart a áirithiú freisin go bhfaighidh infheisteoirí deiridh faisnéis leordhóthanach sula ndéanfaidh siad a gcinntí infheistíochta. Dá bhrí sin, ba cheart do na rannpháirtithe sin sa mhargadh airgeadais faisnéis a nochtadh maidir leis na gníomhaíochtaí atá beartaithe acu nó na spriocanna a leagann siad síos le haghaidh na tréimhse tagartha ina dhiaidh sin chun aon drochthionchar príomha a sainaithníodh a sheachaint nó a laghdú. Ar an gcúis chéanna, ba cheart dóibh faisnéis a nochtadh freisin maidir lena mbeartais chun drochthionchair phríomha a shainaithint agus tosaíocht a thabhairt dóibh maidir le tosca inbhuanaitheachta agus na caighdeáin idirnáisiúnta a chuirfidh siad i bhfeidhm sa tréimhse thagartha ina dhiaidh sin.

(7) Ba cheart d’infheisteoirí deiridh, gan beann ar an mBallstát ina bhfuil cónaí orthu, a bheith in ann na drochthionchair phríomha atá nochta maidir le tosca inbhuanaitheachta a chur i gcomparáid. Dá bhrí sin, ba cheart do rannpháirtithe sa mhargadh airgeadais achoimre ar a nochtaí a sholáthar i dteanga is gnách a úsáid i réimse an airgeadais idirnáisiúnta agus i gceann amháin de theangacha oifigiúla na mBallstát ina ndéantar táirgí airgeadais na rannpháirtithe sin sa mhargadh airgeadais a chur ar fáil.

(8) Úsáideann comhairleoirí airgeadais faisnéis maidir le drochthionchair phríomha ar thosca inbhuanaitheachta a sholáthraíonn rannpháirtithe sa mhargadh airgeadais. Faisnéis a sholáthraíonn comhairleoirí airgeadais maidir le cibé acu a chuireann nó nach gcuireann agus an chaoi a gcuireann siad drochthionchair phríomha ar thosca inbhuanaitheachta san áireamh laistigh dá gcomhairle infheistíochta nó árachais, ba cheart, dá bhrí sin, tuairisc shoiléir a thabhairt inti ar an gcaoi a ndéantar an fhaisnéis ó rannpháirtithe sa mhargadh airgeadais a phróiseáil agus a chomhtháthú ina gcomhairle infheistíochta nó árachais. Go háirithe, comhairleoirí airgeadais a bhraitheann ar chritéir nó ar thairseacha maidir le drochthionchair phríomha ar thosca inbhuanaitheachta a úsáidtear chun táirgí airgeadais a roghnú, nó comhairle a thabhairt fúthu, ba cheart dóibh na critéir nó na tairseacha sin a fhoilsiú.

(9) Níl an mhéadracht loirg carbóin go hiomlán forbartha fós. Rannpháirtithe sa mhargadh airgeadais a dhéanann, i gcomhréir le hAirteagal 4(2), pointe (d), de Rialachán (AE) 2019/2088, tagairt ina nochtaí ar leibhéal eintitis do mhéid ailínithe a dtáirgí airgeadais le cuspóirí Chomhaontú Pháras a glacadh faoi Chreat-Choinbhinsiún na Náisiún Aontaithe ar an Athrú Aeráide, ba cheart dóibh, dá bhrí sin, na nochtaí sin a bhunú ar chásanna aeráide réamhbhreathnaitheacha.

(10) Má chuirtear drochthionchair phríomha cinntí infheistíochta san áireamh, bealach amháin is ea é sin inar féidir le táirgí airgeadais saintréithe comhshaoil nó sóisialta a chur chun cinn. Táirgí airgeadais arb í infheistíocht inbhuanaithe is cuspóir dóibh, mar chuid de na nochtaí a rinneadh maidir leis an bprionsabal “gan dochar suntasach a dhéanamh”, ní mór dóibh táscairí inbhuanaitheachta a bhreithniú freisin i ndáil leis na drochthionchair dá dtagraítear in Airteagal 4(6) agus (7) de Rialachán (AE) 2019/2088. Ar na cúiseanna sin, ba cheart do rannpháirtithe sa mhargadh airgeadais a léiriú, mar chuid dá nochtaí inbhuanaitheachta, cén chaoi a mbreithníonn siad, i gcás na dtáirgí airgeadais sin, drochthionchair phríomha a gcinntí infheistíochta maidir le tosca inbhuanaitheachta.

(11) Le hAirteagal 10(1), an dara fomhír, de Rialachán (AE) 2019/2088 ceanglaítear ar rannpháirtithe sa mhargadh airgeadais a chuireann táirgí airgeadais ar fáil a chuireann saintréithe comhshaoil nó sóisialta chun cinn na saintréithe sin a nochtadh gan infheisteoirí deiridh a chur ar míthreoir. Tugann sé sin le tuiscint nár cheart do rannpháirtithe sa mhargadh airgeadais nochtadh a dhéanamh maidir le hinbhuanaitheacht, lena n-áirítear trí chatagóiriú táirge, ar bhealach nach léiríonn an bealach ina gcuireann an táirge airgeadais na saintréithe comhshaoil nó sóisialta sin chun cinn go héifeachtach. Dá bhrí sin, níor cheart do rannpháirtithe sa mhargadh airgeadais ach na critéir sin le haghaidh roghnú sócmhainní foluiteacha a nochtadh, agus iad sin amháin, ar critéir iad atá ina gceangal ar an bpróiseas cinnteoireachta infheistíochta, agus nach critéir iad ar a bhféadfaidh siad neamhaird a thabhairt nó a fhéadfaidh siad a shárú ar a ndiscréid.

(12) I gcás táirgí airgeadais a chuireann saintréithe comhshaoil nó sóisialta chun cinn, is féidir úsáid a bhaint astu chun infheistíocht a dhéanamh i réimse leathan sócmhainní foluiteacha, arbh fhéidir nach gcáileodh cuid acu mar infheistíochtaí inbhuanaithe iontu féin ná nach rannchuideoidís leis na saintréithe comhshaoil ná sóisialta a chuireann an táirge airgeadais chun cinn. Samplaí de na hinfheistíochtaí sin is ea ionstraimí fálaithe, infheistíochtaí neamhscagtha chun críoch éagsúlaithe, infheistíochtaí a bhfuil sonraí in easnamh ina leith nó airgead atá á shealbhú mar leachtacht choimhdeach. Dá bhrí sin, na rannpháirtithe sa mhargadh airgeadais a chuireann na táirgí airgeadais sin ar fáil, ba cheart dóibh a bheith go hiomlán trédhearcach maidir le leithdháileadh na n-infheistíochtaí bunúsacha ar na catagóirí infheistíochtaí sin.

(13) Is féidir le táirgí airgeadais saintréithe comhshaoil nó sóisialta a chur chun cinn ar an iliomad bealaí, lena n-áirítear i ndoiciméad réamhchonarthach nó tréimhsiúil, in ainm a dtáirge nó in aon chumarsáid mhargaíochta maidir lena straitéis infheistíochta, lena gcaighdeáin táirge airgeadais, leis na lipéid a chomhlíonann siad, nó leis na coinníollacha is infheidhme maidir le clárú uathoibríoch. Chun inchomparáideacht agus sothuigtheacht na saintréithe comhshaoil nó sóisialta a cuireadh chun cinn a áirithiú, ba cheart do rannpháirtithe sa mhargadh airgeadais a chuireann táirgí airgeadais ar fáil a chuireann saintréithe comhshaoil nó sóisialta chun cinn an fhaisnéis maidir le cur chun cinn saintréithe comhshaoil nó sóisialta a dheimhniú in iarscríbhinní a ghabhann leis na doiciméid nó san fhaisnéis dá dtagraítear in Airteagal 6(3) agus Airteagal 11(2) de Rialachán (AE) 2019/2088 maidir le nochtaí réamhchonarthacha agus tréimhsiúla.

(14) Táirgí airgeadais a chuireann saintréithe comhshaoil nó sóisialta chun cinn, tá leibhéil éagsúla uaillmhéine ó thaobh na hinbhuanaitheachta de acu. Dá bhrí sin, i gcás ina saothraíonn na táirgí airgeadais sin infheistíocht inbhuanaitheachta go páirteach, ba cheart do rannpháirtithe sa mhargadh airgeadais an méid sin a dheimhniú sna hiarscríbhinní a ghabhann leis na doiciméid nó san fhaisnéis dá dtagraítear in Airteagal 6(3) agus Airteagal 11(2) de Rialachán (AE) 2019/2088 maidir le nochtaí réamhchonarthacha agus tréimhsiúla chun a áirithiú go mbeidh infheisteoirí deiridh in ann na leibhéil éagsúla inbhuanaitheachta a thuiscint agus cinntí infheistíochta eolasacha a dhéanamh ó thaobh na hinbhuanaitheachta de.

(15) Maidir le táirgí airgeadais arb í infheistíocht inbhuanaithe is cuspóir dóibh, cé nár cheart dóibh ach infheistíochtaí inbhuanaithe a dhéanamh, is féidir leis na táirgí sin, go pointe áirithe, infheistíochtaí eile a dhéanamh i gcás ina gceanglaítear orthu déanamh amhlaidh faoi rialacha earnáilsonracha. Dá bhrí sin, is iomchuí nochtaí a cheangal maidir le méid agus cuspóir aon infheistíocht eile ionas gur féidir a fhíorú cibé acu a choisceannnó nach gcoisceann na hinfheistíochtaí sin ar an táirge airgeadais a chuspóir infheistíochta inbhuanaithe a bhaint amach.

(16) Braitheann go leor táirgí airgeadais ar straitéisí eisiaimh bunaithe ar chritéir chomhshaoil nó shóisialta. Ba cheart an fhaisnéis is gá a sholáthar d’infheisteoirí deiridh chun measúnú a dhéanamh ar éifeachtaí na gcritéar sin ar chinntí infheistíochta, agus ar éifeachtaí na straitéisí eisiaimh sin ar chomhdhéanamh na punainne a thagann as sin. Léiríonn cleachtas margaidh go gcuirtear straitéisí eisiaimh áirithe i láthair mar straitéisí éifeachtacha, cé gurb amhlaidh nach dtagann ach líon teoranta infheistíochtaí as na straitéisí eisiaimh sin, nó go bhfuil siad bunaithe ar eisiaimh a cheanglaítear le dlí. Dá bhrí sin, is gá aghaidh a thabhairt ar ábhair imní maidir le “glas-snasú”, is é sin, go háirithe, an cleachtas a bhaineann le buntáiste iomaíoch éagórach a bhaint amach trí tháirge airgeadais a mholadh mar tháirge atá neamhdhíobhálach don chomhshaol nó inbhuanaithe, nuair is amhlaidh nach gcomhlíonann an táirge airgeadais sin bunchaighdeáin chomhshaoil ná caighdeáin eile ó thaobh na hinbhuanaitheachta de. Chun mídhíol agus glas-snasú a chosc, agus chun tuiscint níos fearr a thabhairt d’infheisteoirí deiridh ar éifeachtaí na straitéisí eisiaimh a chuirtear i bhfeidhm le táirgí airgeadais áirithe, ba cheart do rannpháirtithe sa mhargadh airgeadais aon ghealltanas i dtéarmaí infheistíochtaí eisiata a dheimhniú, go háirithe mar eilimintí ceangailteacha den straitéis infheistíochta, i bhfaisnéis maidir le leithdháileadh sócmhainní agus san fhaisnéis maidir le táscairí inbhuanaitheachta a úsáidtear chun éifeachtaí na straitéisí sin a thomhas.

(17) Is é is aidhm do Rialachán (AE) 2019/2088 neamhshiméadrachtaí faisnéise a laghdú i gcaidrimh príomhaí-ghníomhaire maidir le cur chun cinn saintréithe comhshaoil nó sóisialta agus cuspóirí infheistíochta inbhuanaithe. Chuige sin, ceanglaítear leis an Rialachán sin ar rannpháirtithe sa mhargadh airgeadais nochtaí réamhchonarthacha agus suímh gréasáin a dhéanamh d’infheisteoirí deiridh nuair a ghníomhaíonn siad mar ghníomhairí na n-infheisteoirí deiridh sin. Chun go mbeidh an ceanglas sin go hiomlán éifeachtach, ba cheart do rannpháirtithe sa mhargadh airgeadais faireachán a dhéanamh le linn saolré táirge airgeadais ar an gcaoi a gcomhlíonann an táirge sin na saintréithe comhshaoil nó sóisialta nochta, nó an cuspóir infheistíochta inbhuanaithe. Dá bhrí sin, ba cheart do rannpháirtithe sa mhargadh airgeadais míniú a thabhairt, mar chuid dá nochtaí suímh gréasáin, ar na sásraí rialaithe inmheánaigh nó sheachtraigh a chuirtear i bhfeidhm chun faireachán a dhéanamh ar an gcomhlíontacht sin ar bhonn leanúnach.

(18) I Rialachán (AE) 2019/2088 sonraítear go bhfuil an measúnú ar dhea-chleachtais rialachais ina chuid lárnach de tháirgí airgeadais a chuireann saintréithe comhshaoil nó sóisialta chun cinn, nó táirgí arb í infheistíocht inbhuanaithe is cuspóir dóibh. Dá bhrí sin, ba cheart do rannpháirtithe sa mhargadh airgeadais a chuireann táirgí airgeadais ar fáil a chuireann saintréithe comhshaoil nó sóisialta chun cinn nó ag a bhfuil cuspóir infheistíochta inbhuanaithe, ba cheart dóibh faisnéis a nochtadh ar a mbeartais chun measúnú a dhéanamh ar dhea-chleachtais cuideachtaí infheistiúcháin.

(19) Le hAirteagal 8(1), pointe (b), de Rialachán (AE) 2019/2088 ceanglaítear ar rannpháirtithe sa mhargadh airgeadais a chuireann táirgí airgeadais ar fáil a chuireann saintréithe comhshaoil nó sóisialta chun cinn agus a úsáideann innéacs ainmnithe mar thagarmharc, ceanglaítear orthu a nochtadh cibé acu atá nó nach bhfuil an t-innéacs sin comhsheasmhach leis na saintréithe sin agus an chaoi a bhfuil an t-innéacs comhsheasmhach leo. I gcontrárthacht leis sin, le hAirteagal 9(1) de Rialachán (AE) 2019/2088, ceanglaítear ar rannpháirtithe sa mhargadh airgeadais a chuireann táirgí airgeadais ar fáil arb í infheistíocht inbhuanaithe is cuspóir dóibh agus a úsáideann innéacs ainmnithe mar thagarmharc, ceanglaítear orthu a nochtadh cén chaoi a ndéantar an t-innéacs sin a ailíniú leis an gcuspóir infheistíochta sin agus cén fáth agus cén chaoi a bhfuil an t-innéacs ainmnithe sin éagsúil le hinnéacs leathan margaidh. I gcás na dtáirgí airgeadais sin, ba cheart do rannpháirtithe sa mhargadh airgeadais, dá bhrí sin, a léiriú go soiléir gurb iomchuí dearadh an innéacs ainmnithe chun an cuspóir infheistíochta inbhuanaithe sonraithe a bhaint amach agus go n-áirithítear le straitéis an táirge airgeadais go bhfuil an táirge airgeadais ailínithe go leanúnach leis an innéacs sin. Dá bhrí sin, ba cheart nochtaí modheolaíochta a dhéanamh ar leibhéal innéacs le haghaidh na dtáirgí airgeadais sin.

(20) Is féidir le rannpháirtithe sa mhargadh airgeadais modhanna infheistíochta éagsúla a úsáid chun a áirithiú go gcomhlíonfaidh na táirgí airgeadais a chuireann siad ar fáil na saintréithe comhshaoil nó sóisialta, nó go mbainfidh siad an cuspóir infheistíochta inbhuanaithe amach. Is féidir le rannpháirtithe sa mhargadh airgeadais infheistiú go díreach in urrúis arna n-eisiúint ag cuideachtaí infheistiúcháin nó infheistíochtaí indíreacha a dhéanamh. Ba cheart do rannpháirtithe sa mhargadh airgeadais a bheith trédhearcach maidir leis an sciar dá n-infheistíochtaí a choinnítear go díreach agus an sciar a choinnítear go hindíreach. Go háirithe, ba cheart do rannpháirtithe sa mhargadh airgeadais míniú a thabhairt ar an gcaoi a bhfuil úsáid díorthach comhoiriúnach leis na saintréithe comhshaoil nó sóisialta a chuireann an táirge airgeadais chun cinn nó leis an gcuspóir infheistíochta inbhuanaithe.

(21) Chun soiléireacht a áirithiú d’infheisteoirí deiridh, ba cheart a shoiléiriú le faisnéis réamhchonarthach maidir le táirgí airgeadais a chuireann saintréithe comhshaoil nó sóisialta chun cinn, trí ráiteas, nach í infheistíocht inbhuanaithe is cuspóir do na táirgí sin. Chun na críche céanna, agus chun cothroime iomaíochta a áirithiú le táirgí airgeadais arb í infheistíocht inbhuanaithe is cuspóir dóibh, i gcás faisnéis réamhchonarthach, faisnéis suímh gréasáin agus faisnéis thréimhsiúil maidir le táirgí a chuireann saintréithe comhshaoil nó sóisialta chun cinn, ba cheart cion na n-infheistíochtaí inbhuanaithe a lua iontu freisin.

(22) Le hAirteagal 2, pointe (17), de Rialachán (AE) 2019/2088 sainmhínítear infheistíocht inbhuanaithe mar infheistíocht i ngníomhaíocht eacnamaíoch a rannchuidíonn le cuspóir comhshaoil nó sóisialta, nó infheistíocht i gcaipiteal daonna nó i bpobail atá faoi mhíbhuntáiste go heacnamaíoch nó go sóisialta, ar choinníoll nach ndéanann na hinfheistíochtaí sin dochar suntasach d’aon cheann de na cuspóirí sin agus go leanann na cuideachtaí infheistiúcháin dea-chleachtais rialachais. Tá tábhacht ar leith leis an bprionsabal “ná déan aon dochar suntasach” le haghaidh táirgí airgeadais arb í infheistíocht inbhuanaithe is cuspóir dóibh ós rud é go bhfuil comhlíontacht leis an bprionsabal sin ina critéar lena bhfuil gá chun measúnú a dhéanamh ar cibé acu a bhaineann nó nach mbaineann infheistíocht an cuspóir infheistíochta inbhuanaithe amach. Tá an prionsabal sin ábhartha freisin, áfach, le haghaidh táirgí airgeadais a chuireann saintréithe comhshaoil nó sóisialta chun cinn i gcás ina ndéanann na táirgí airgeadais sin infheistíochtaí inbhuanaithe, ós rud é gur cheart do rannpháirtithe sa mhargadh airgeadais cion na n-infheistíochtaí inbhuanaithe a rinneadh a nochtadh. Rannpháirtithe sa mhargadh airgeadais a chuireann táirgí airgeadais ar fáil a chuireann saintréithe comhshaoil nó sóisialta chun cinn a dhéanann infheistíochtaí inbhuanaithe go páirteach nó táirgí airgeadais arb í infheistíocht inbhuanaithe is cuspóir dóibh, ba cheart dóibh, dá réir sin, faisnéis a sholáthar a bhaineann leis an bprionsabal “ná déan aon dochar suntasach”. Tá an prionsabal “ná déan aon dochar suntasach” nasctha le nochtaí dhrochthionchair phríomha na gcinntí infheistíochta ar thosca inbhuanaitheachta. Ar an gcúis sin, i gcás nochtaí táirge airgeadais maidir leis an bprionsabal “ná déan aon dochar suntasach” ba cheart míniú a thabhairt iontu ar an gcaoi ar cuireadh táscairí drochthionchar san áireamh. Thairis sin, ós rud é go bhfuil na nochtaí sin nasctha go dlúth le Rialachán (AE) 2020/852 ó Pharlaimint na hEorpa agus ón gComhairle (4), is iomchuí faisnéis bhreise a cheangal ar ailíniú na n-infheistíochtaí leis na coimircí íosta a leagtar amach sa Rialachán sin.

(23) Chun é a chur ar chumas infheisteoirí deiridh tuiscint níos fearr a fháil ar na straitéisí infheistíochta a thairgtear, ba cheart do rannpháirtithe sa mhargadh airgeadais úsáid a bhaint as nochtaí suímh gréasáin ó thaobh na hinbhuanaitheachta de chun ábhair a nochtar a fhorbairt ar bhealach beacht i ndoiciméid réamhchonarthacha agus faisnéis bhreise atá ábhartha maidir leis na hinfheisteoirí deiridh sin a sholáthar. Sula dtugtar conradh i gcrích, ba cheart do rannpháirtithe sa mhargadh airgeadais infheisteoirí deiridh a chur ar an eolas gur féidir tuilleadh faisnéise mionsonraithe táirgeshonraí a fháil ar an suíomh gréasáin agus hipearnasc chuig an bhfaisnéis sin a sholáthar dóibh.

(24) Leis an nochtadh táirge suímh gréasáin ba cheart mionsonraí breise a sholáthar maidir leis an straitéis infheistíochta a úsáidtear le haghaidh an táirge airgeadais lena mbaineann, lena n-áirítear an beartas chun measúnú a dhéanamh ar dhea-rialachas cuideachtaí infheistiúcháin, agus na modheolaíochtaí a úsáidtear chun measúnú a dhéanamh ar cibé acu a chomhlíonann nó nach gcomhlíonann an táirge airgeadais na saintréithe comhshaoil nó sóisialta, nó a bhaineann nó nach mbaineann sé cuspóirí infheistíochta inbhuanaithe amach. Thairis sin, ba cheart do rannpháirtithe sa mhargadh airgeadais achoimre shoiléir, ghonta agus intuigthe a fhoilsiú ar a suíomh gréasáin ar an bhfaisnéis a sholáthraítear mar chuid den tuairisciú tréimhsiúil.

(25) I leith ábhar na nochtaí tréimhsiúla a cheanglaítear le hAirteagal 11 de Rialachán (AE) 2019/2088, ba cheart do rannpháirtithe sa mhargadh airgeadais tacar íosta táscairí caighdeánaithe agus inchomparáide cainníochtúla agus cáilíochtúla a nochtadh a léiríonn an chaoi a gcomhlíonann gach táirge airgeadais na saintréithe comhshaoil nó sóisialta a chuireann sé chun cinn nó an cuspóir infheistíochta inbhuanaithe arb é is aidhm dó a bhaint amach. Ba cheart na táscairí sin a bheith ábhartha maidir le dearadh agus straitéis infheistíochta an táirge airgeadais mar a thugtar tuairisc air i bhfaisnéis réamhchonarthach an táirge airgeadais. Go háirithe, chun comhsheasmhacht a áirithiú idir nochtaí réamhchonarthacha agus nochtaí tréimhsiúla, ba cheart do rannpháirtithe sa mhargadh airgeadais tuairisciú a dhéanamh ina nochtaí tréimhsiúla ar na táscairí inbhuanaitheachta sonracha a luaitear san fhaisnéis réamhchonarthach agus a úsáidtear chun tomhas a dhéanamh ar an gcaoi a gcomhlíontar na saintréithe comhshaoil nó sóisialta nó a mbaintear an cuspóir infheistíochta inbhuanaithe amach.

(26) Is gá a áirithiú go mbeidh forbhreathnú soiléir ag infheisteoirí deiridh ar infheistíochtaí an táirge airgeadais. Dá bhrí sin, ba cheart do rannpháirtithe sa mhargadh airgeadais faisnéis a sholáthar sna tuarascálacha tréimhsiúla a cheanglaítear le hAirteagal 11 de Rialachán (AE) 2019/2088 maidir le tionchair na gcúig infheistíocht déag is tábhachtaí de chuid an táirge airgeadais. Ba cheart na hinfheistíochtaí is tábhachtaí sin a roghnú ar bhonn na n-infheistíochtaí a sheasann don chion is mó de na hinfheistíochtaí le linn na tréimhse a chumhdaítear leis an tuarascáil thréimhsiúil, a ríomhtar ag eatraimh iomchuí le bheith ionadaíoch don tréimhse sin. I gcás ina seasann níos lú ná cúig infheistíocht déag do leath d’infheistíochtaí an táirge airgeadais, áfach, ba cheart do rannpháirtithe sa mhargadh airgeadais faisnéis a sholáthar maidir leis na hinfheistíochtaí sin agus maidir leo sin amháin. Thairis sin, chun inchomparáideacht leordhóthanach a áirithiú le himeacht ama, ba cheart do rannpháirtithe sa mhargadh airgeadais comparáid stairiúil a sholáthar bliain ar bhliain ar a dtuarascálacha tréimhsiúla ar feadh ar a laghad na gcúig thréimhse roimhe sin, ar choinníoll go bhfuil tuarascálacha tréimhsiúla le haghaidh na dtréimhsí sin ar fáil.

(27) Rannpháirtithe sa mhargadh airgeadais a chuireann táirgí airgeadais ar fáil a úsáideann tagarmharc chun saintréithe comhshaoil nó sóisialta a chomhlíonadh, nó chun an cuspóir infheistíochta inbhuanaithe a bhaint amach, ba cheart dóibh a bheith trédhearcach maidir le cé chomh maith agus atá an táirge airgeadais in ann fanacht i gcomhréir leis an tagarmharc ainmnithe nuair is é is aidhm dó an tsaintréith nó an cuspóir sin a chomhlíonadh nó a bhaint amach. Ar an gcúis sin, agus chun comhsheasmhacht a chothú leis na nochtaí comhshaoil, sóisialta agus rialachais (ESG) a cheanglaítear ar leibhéal tagarmhairc le Rialachán (AE) 2016/1011 ó Pharlaimint na hEorpa agus ón gComhairle (5), ba cheart do rannpháirtithe sa mhargadh airgeadais comparáid a dhéanamh ina dtuarascálacha tréimhsiúla idir feidhmíocht an táirge airgeadais lena mbaineann agus feidhmíocht an tagarmhairc ainmnithe le haghaidh na dtáscairí inbhuanaitheachta sin uile atá ábhartha chun bunús a thabhairt go bhfuil an tagarmharc ainmnithe ailínithe le saintréithe comhshaoil nó sóisialta an táirge airgeadais nó a chuspóir infheistíochta inbhuanaithe. Leis an gcomparáid sin, ba cheart é a chur ar chumas infheisteoirí deiridh freisin a chinneadh go soiléir cá mhéid a fheidhmíonn an táirge airgeadais ar bhealach inbhuanaithe i gcomparáid le feidhmíocht táirge príomhshrutha.

(28) Is gá a áirithiú go mbeidh infheisteoirí deiridh in ann tairbhiú de na nochtaí ó thaobh na hinbhuanaitheachta de i ndáil le tairiscint ar tháirge airgeadais ó rannpháirtí sa mhargadh airgeadais ó Bhallstát eile. Dá bhrí sin, ba cheart do rannpháirtithe sa mhargadh airgeadais achoimre a sholáthar ar an bhfaisnéis a sholáthraítear sna nochtaí sin ó thaobh na hinbhuanaitheachta de, agus sin i dteanga is gnách a úsáid i réimse an airgeadais idirnáisiúnta. I gcás ina gcuirtear táirge airgeadais ar fáil lasmuigh den Bhallstát ina bhfuil an rannpháirtí sa mhargadh airgeadais bunaithe, ba cheart achoimre ar an bhfaisnéis sin a sholáthar freisin i gceann de na teangacha oifigiúla de chuid an Bhallstáit ina gcuirtear an táirge airgeadais ar fáil.

(29) Is gá inchomparáideacht an ráitis drochthionchar príomha, na nochtaí réamhchonarthacha agus na nochtaí tréimhsiúla a cheanglaítear le Rialachán (AE) 2019/2088 a áirithiú, agus a áirithiú gurb éasca d’infheisteoirí deiridh an fhaisnéis sin a thuiscint. Is iomchuí, dá bhrí sin, teimpléid chaighdeánacha a leagan amach le haghaidh chur i láthair na faisnéise sin. Ar an gcúis chéanna, ba cheart go n-áireofaí sna teimpléid sin míniúcháin achoimre ar na príomhthéarmaí a úsáidtear sna teimpléid sin.

(30) Féadfaidh táirgí airgeadais áirithe réimse roghanna bunúsacha infheistíochta a thairiscint d’infheisteoirí deiridh. Is gá a áirithiú go gcuirfear infheisteoirí deiridh ar an eolas faoi fheidhmíocht inbhuanaitheachta féideartha na dtáirgí sin, agus go gceanglaítear ar rannpháirtithe sa mhargadh airgeadais faisnéis a sholáthar maidir leis na roghanna sin a chuireann saintréithe comhshaoil nó sóisialta chun cinn nó roghanna arb í infheistíocht inbhuanaithe is cuspóir dóibh. Leis an bhfaisnéis sin ba cheart a shoiléiriú gurb amhlaidh, i gcás táirgí airgeadais a chuireann saintréithe comhshaoil nó sóisialta chun cinn, atá a mhéid a chomhlíonann na táirgí sin na saintréithe sin faoi réir chion na roghanna a roghnaíonn an t-infheisteoir deiridh a chuireann na saintréithe sin chun cinn agus na tréimhse ama ina n-infheistíonn an t-infheisteoir deiridh sna roghanna sin. Leis an bhfaisnéis sin ba cheart a shoiléiriú freisin, i gcás táirgí airgeadais arb í infheistíocht inbhuanaithe is cuspóir dóibh, nach mór gurb í infheistíocht inbhuanaithe is cuspóir do na roghanna bunúsacha infheistíochta uile. Le táirgí airgeadais áirithe tairgtear réimse roghanna bunúsacha infheistíochta d’infheisteoirí deiridh, agus ceann amháin nó níos mó de na roghanna bunúsacha infheistíochta ag cáiliú mar tháirgí airgeadais a chuireann saintréithe comhshaoil nó sóisialta chun cinn. Chun trédhearcacht iomlán a sholáthar, is den tábhacht a áirithiú go gcumhdaíonn faisnéis maidir leis na táirgí airgeadais sin na roghanna sin freisin. Is ann do tháirgí airgeadais freisin ina bhfuil ceann amháin nó níos mó de na roghanna bunúsacha infheistíochta ina dtáirgí airgeadais arb í infheistíocht inbhuanaithe is cuspóir dóibh. Sa chás sin freisin, ba cheart an fhaisnéis maidir leis na táirgí sin na roghanna sin a chumhdach. Is ann do tháirgí airgeadais freisin le ceann amháin nó níos mó de na roghanna bunúsacha infheistíochta arb í infheistíocht inbhuanaithe is cuspóir dóibh, ach nach táirgí airgeadais na roghanna sin mar a shainmhínítear in Airteagal 2, pointe (12) de Rialachán (AE) 2019/2088. Ós rud é go bhfuil na roghanna sin laistigh de tháirge airgeadais foriomlán faoi raon feidhme Rialachán (AE) 2019/2088 agus gurb í infheistíocht inbhuanaithe is cuspóir dóibh, is iomchuí a cheangal go soláthrófar faisnéis íosta maidir lena gcuspóir infheistíochta inbhuanaithe.

(31) Nochtaí réamhchonarthacha le haghaidh táirgí airgeadais a thairgeann réimse roghanna bunúsacha infheistíochta, ba cheart dóibh leibhéal iomchuí faisnéise ó thaobh na hinbhuanaitheachta de a sholáthar ar an táirge airgeadais go foriomlán. Ba cheart liosta achoimre a sholáthar d’infheisteoirí deiridh ar na roghanna bunúsacha infheistíochta ó thaobh na hinbhuanaitheachta de agus léiriú soiléir ar an áit ar féidir faisnéis ó thaobh na hinbhuanaitheachta de maidir leis na roghanna sin a aimsiú. Leis an liosta sin ba cheart a áirithiú go ndéanfar na roghanna bunúsacha infheistíochta a chatagóiriú go hiomchuí i dtéarmaí an chuspóra infheistíochta inbhuanaithe agus chur chun cinn na saintréithe comhshaoil nó sóisialta.

(32) Leis an bhfaisnéis ó thaobh na hinbhuanaitheachta de a chur san áireamh go díreach i bhfoirm iarscríbhinní a ghabhann leis na nochtaí réamhchonarthacha dá dtagraítear i Rialachán (AE) 2019/2088, féadfar cosc a chur ar infheisteoir deiridh nochtadh soiléir agus beacht a fháil toisc go bhféadfaidh an táirge airgeadais réimse leathan roghanna bunúsacha infheistíochta agus líon comhfhreagrach iarscríbhinní faisnéise a thairiscint. Sna cásanna sin, ba cheart a cheadú go soláthraítear an fhaisnéis sin trí thagairt do nochtaí eile a dhéantar de bhun Treoracha, Rialachán nó an dlí náisiúnta. Ar an gcuma chéanna, i gcás nochtaí tréimhsiúla a bhaineann le táirgí airgeadais a thairgeann réimse roghanna bunúsacha infheistíochta, níor cheart baint a bheith ag an bhfaisnéis thréimhsiúil ach amháin leis na roghanna infheistíochta a infheistítear iontu, toisc go rialaíonn na roghanna infheistíochta a infheistítear iarbhír a mhéid a chomhlíonann an táirge airgeadais na saintréithe comhshaoil nó sóisialta a chuireann sé chun cinn nó a bhaineann sé a chuspóir infheistíochta inbhuanaithe amach.

(33) Le Rialachán (AE) 2020/852 leasaíodh Rialachán (AE) 2019/2088 trína cheangal ar rannpháirtithe sa mhargadh airgeadais faisnéis a áireamh i nochtaí réamhchonarthacha agus tréimhsiúla na dtáirgí airgeadais arb í infheistíocht inbhuanaithe is cuspóir dóibh agus a infheistíonn i ngníomhaíocht eacnamaíoch a rannchuidíonn le cuspóir comhshaoil de réir bhrí Airteagal 2, pointe (17), den Rialachán sin, ar faisnéis í maidir leis an gcuspóir comhshaoil mar a leagtar amach i Rialachán (AE) 2020/852, agus tuairisc ar an gcaoi agus an méid atá na hinfheistíochtaí mar bhonn leis an táirge airgeadais i ngníomhaíochtaí eacnamaíocha atá inbhuanaithe ó thaobh an chomhshaoil de dá dtagraítear in Airteagal 3 den Rialachán sin. Ina theannta sin, ceanglaítear le Rialachán (AE) 2019/2088 anois freisin ar rannpháirtithe sa mhargadh airgeadais faisnéis a áireamh i nochtaí réamhchonarthacha agus tréimhsiúla na dtáirgí airgeadais a chuireann saintréithe comhshaoil chun cinn, ar faisnéis í is gá i gcás táirgí airgeadais arb í infheistíocht inbhuanaithe is cuspóir dóibh agus a infheistíonn i ngníomhaíocht eacnamaíoch a rannchuidíonn le cuspóir comhshaoil de réir bhrí an Rialacháin sin. Is gá a chur ar chumas infheisteoirí deiridh comparáid a dhéanamh go héasca ar leibhéil infheistíochtaí na dtáirgí airgeadais i ngníomhaíochtaí eacnamaíocha atá inbhuanaithe ó thaobh an chomhshaoil de. Ba cheart do rannpháirtithe sa mhargadh airgeadais, dá bhrí sin, chun críocha Airteagal 6(1) agus 2 agus Airteagal 11(2) de Rialachán (AE) 2019/2088, a áireamh sna hiarscríbhinní a ghabhann leis na doiciméid nó san fhaisnéis dá dtagraítear in Airteagal 6(3) agus Airteagal 11(2) den Rialachán (AE) sin, léirithe grafacha ar infheistíochtaí den sórt sin ar bhonn méadrach caighdeánaithe, arb é atá san uimhreoir luach margaidh na n-infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de agus arb é atá san ainmneoir luach margaidh na n-infheistíochtaí uile. Chun faisnéis iontaofa a sholáthar d’infheisteoirí deiridh, ba cheart a áireamh san uimhreoir luach margaidh na n-infheistíochtaí i gcuideachtaí infheistiúcháin arb é atá ann cion ghníomhaíochtaí eacnamaíocha na gcuideachtaí infheistiúcháin sin atá inbhuanaithe ó thaobh an chomhshaoil de, agus fáltais na n-urrús fiachais i gcás ina gceanglaítear le téarmaí na n-urrús fiachais go n-úsáidtear na fáltais sin le haghaidh gníomhaíochtaí eacnamaíocha atá inbhuanaithe ó thaobh an chomhshaoil de. Chun na hinfheistíochtaí uile a ghabháil, ar infheistíochtaí iad lena bhféadfar gníomhaíochtaí eacnamaíocha atá inbhuanaithe ó thaobh an chomhshaoil de a mhaoiniú, ba cheart go bhféadfaí a áireamh san uimhreoir sócmhainní bonneagair, sócmhainní réadmhaoine, sócmhainní urrúsaithe agus infheistíochtaí i dtáirgí airgeadais eile dá dtagraítear in Airteagal 5, an chéad mhír, agus Airteagal 6, an chéad mhír, de Rialachán (AE) 2020/852. Is de dheasca easpa modheolaíochtaí iontaofa chun a chinneadh a mhéid gur neamhchosaintí ar ghníomhaíochtaí eacnamaíocha atá inbhuanaithe ó thaobh an chomhshaoil de iad na neamhchosaintí a bhaintear amach trí dhíorthaigh, nár cheart neamhchosaintí den sórt sin a áireamh san uimhreoir. Ba cheart luach margaidh na n-infheistíochtaí uile a bheith san ainmneoir.

(34) Níl aon mhodheolaíocht iomchuí ann faoi láthair chun a ríomh a mhéid gur neamhchosaintí ar ghníomhaíochtaí eacnamaíocha inbhuanaithe ó thaobh an chomhshaoil de iad na neamhchosaintí ar rialtais láir, ar bhainc cheannais agus ar eisitheoirí fornáisiúnta (“neamhchosaintí ceannasacha”). Chun feasacht a ardú maidir le hinfheisteoirí deiridh, is iomchuí méid na n-infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de a ríomh agus a léiriú go grafach ar dhá bhealach. Áirítear ar an gcéad bhealach cead a thabhairt infheistíochtaí in urrúis fiachais arna n-eisiúint ag rialtais láir, bainc cheannais agus eisitheoirí fornáisiúnta a chur san áireamh san uimhreoir i gcás ina gceanglaítear le téarmaí na n-urrús fiachais go n-úsáidtear na fáltais sin le haghaidh gníomhaíochtaí eacnamaíocha atá inbhuanaithe ó thaobh an chomhshaoil de, agus cead a thabhairt infheistíochtaí in urrúis fiachais arna n-eisiúint ag rialtais láir, bainc cheannais agus eisitheoirí fornáisiúnta a chur san áireamh san ainmneoir, gan beann ar úsáid na bhfáltas. Chun bonn eolais breise a chur faoi chinntí infheistíochta na n-infheisteoirí deiridh, ba cheart do rannpháirtithe sa mhargadh airgeadais míniú a thabhairt ar cén fáth nach bhfuil neamhchosaintí ceannasacha áirithe i ngníomhaíochtaí eacnamaíocha atá inbhuanaithe ó thaobh an chomhshaoil de, lena n-áirítear i gcás inarb amhlaidh de dheasca easpa modheolaíochta chun a ríomh a mhéid gur neamhchosaintí ar ghníomhaíochtaí eacnamaíocha inbhuanaithe ó thaobh an chomhshaoil de iad na neamhchosaintí sin. Áirítear ar an dara bealach neamhchosaintí ceannasacha a eisiamh ón uimhreoir agus ón ainmneoir, rud a fheabhsóidh inchomparáideacht i measc táirgí airgeadais tuilleadh agus a chuirfidh ar chumas infheisteoirí deiridh measúnú a dhéanamh ar a mhéid a infheistíonn táirgí airgeadais i ngníomhaíochtaí eacnamaíocha atá inbhuanaithe ó thaobh an chomhshaoil de gan neamhchosaintí ceannasacha a bheith san áireamh.

(35) Ba cheart do rannpháirtithe sa mhargadh airgeadais a bheith in ann brath ar sholáthraithe sonraí tríú páirtí, i gcás nár chomhlíon gnóthais an oibleagáid a leagtar síos in Airteagal 8 de Rialachán (AE) 2020/852 go fóill, faisnéis a nochtadh maidir leis an gcaoi agus a mhéid a bhaineann a gcuid gníomhaíochtaí le gníomhaíochtaí eacnamaíocha a cháilíonn mar inbhuanaithe ó thaobh an chomhshaoil de faoi Airteagail 3 agus 9 den Rialachán sin. I gcás an mheasúnaithe ar infheistíochtaí i gcuideachtaí infheistiúcháin nach bhfuil faoi réir na nochtaí a cheanglaítear le hAirteagal 8 de Rialachán (AE) 2020/852, ba cheart do rannpháirtithe sa mhargadh airgeadais na sonraí a tuairiscíodh go poiblí a mheasúnú agus a úsáid. Sa chás nach bhfuil na sonraí sin ar fáil, agus sa chás sin amháin, ba cheart cead a thabhairt do rannpháirtithe sa mhargadh airgeadais sonraí a fuarthas go díreach ó chuideachtaí infheistiúcháin nó ó thríú páirtithe a úsáid i ngach cás, ar choinníoll go bhfuil na sonraí a chuirtear ar fáil faoi na nochtaí sin coibhéiseach leis na sonraí a chuirtear ar fáil faoi na nochtaí a rinneadh i gcomhréir leis an Airteagal 8 sin.

(36) Is gá a áirithiú go ndéanfaidh táirgí airgeadais faisnéis a nochtadh go comhsheasmhach maidir lena mhéid gurb infheistíochtaí i ngníomhaíochtaí eacnamaíocha inbhuanaithe ó thaobh an chomhshaoil de iad na hinfheistíochtaí i gcuideachtaí infheistiúcháin is gnóthais neamhairgeadais, faoi Airteagail 3 agus 9 de Rialachán (AE) 2020/852. Chuige sin, ba cheart do rannpháirtithe sa mhargadh airgeadais cion an láimhdeachais, an chaiteachais chaipitiúil agus an chaiteachais oibriúcháin a roghnú chun an t-eochairtháscaire feidhmíochta in aghaidh an táirge airgeadais a ríomh chun an méid sin a thomhas, agus ba cheart dóibh an roghnú sin a nochtadh sna hiarscríbhinní a ghabhann leis na doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088. Chun inchomparáideacht a áirithiú i measc táirgí airgeadais agus chun go dtuigfidh infheisteoirí deiridh go héasca é, mar réamhshocrú, ba cheart gurbh é láimhdeachas an t-eochairtháscaire feidhmíochta. Níor cheart caiteachas caipitiúil nó caiteachas oibriúcháin a úsáid ach amháin i gcás ina dtugtar údar don úsáid sin le gnéithe an táirge airgeadais, go háirithe i gcás ina bhfuil caiteachas caipitiúil nó caiteachas oibriúcháin ina léiriú níos fearr ar a mhéid a infheistíonn na táirgí airgeadais sin i ngníomhaíochtaí eacnamaíocha atá inbhuanaithe ó thaobh an chomhshaoil de, agus ar choinníoll go dtugtar míniú ar an úsáid sin. I gcás cuideachtaí infheistiúcháin is gnóthais airgeadais, mar a shainmhínítear in Airteagal 1, pointe 8, de Rialachán Tarmligthe (AE) 2021/2178 ón gCoimisiún (6), ba cheart an inchomparáideacht a bhaint amach trína cheangal go n-úsáidfear an t-eochairtháscaire feidhmíochta céanna le haghaidh na ngnóthas airgeadais den chineál céanna. I gcás gnóthais árachais nó gnóthais athárachais a dhéanann gníomhaíochtaí frithgheallta neamhshaoil, ba cheart go bhféadfaí an infheistíocht agus na heochairtháscairí feidhmíochta frithgheallta a chomhcheangal in aon eochairtháscaire feidhmíochta amháin. Chun trédhearcacht a chur chun cinn i measc infheisteoirí deiridh, is gá a cheangal go soláthrófar leis na nochtaí tréimhsiúla, maidir leis an gcaoi agus a mhéid a rinneadh na hinfheistíochtaí atá mar bhonn leis an táirge airgeadais i ngníomhaíochtaí eacnamaíocha inbhuanaithe ó thaobh an chomhshaoil de, go soláthrófar leo comparáid le cion spriocdhírithe na n-infheistíochtaí sna gníomhaíochtaí eacnamaíocha sin atá i gceist sna nochtaí réamhchonarthacha. Chun inchomparáideacht agus trédhearcacht a áirithiú, ba cheart a léiriú leis na nochtaí tréimhsiúla a mhéid a rinneadh na hinfheistíochtaí sna gníomhaíochtaí eacnamaíocha sin de réir láimhdeachais, caiteachas caipitiúil agus caiteachas oibríochtúil.

(37) Tá forálacha an Rialacháin seo nasctha go dlúth le chéile, ós rud é go ndéileáiltear leo uile leis an bhfaisnéis nach mór do rannpháirtithe sa mhargadh airgeadais agus do chomhairleoirí airgeadais a sholáthar i ndáil le nochtaí ó thaobh na hinbhuanaitheachta de in earnáil na seirbhísí airgeadais a cheanglaítear faoi Rialachán (AE) 2019/2088. Chun comhleanúnachas idir na forálacha sin a áirithiú, ar cheart a dteacht i bhfeidhm a bheith ann an tráth céanna, agus chun dearcadh cuimsitheach a éascú do rannpháirtithe sa mhargadh airgeadais agus do chomhairleoirí airgeadais ar a n-oibleagáidí faoin Rialachán sin, is iomchuí na caighdeáin theicniúla rialála uile a cheanglaítear le hAirteagal 2a(3), Airteagal 4(6), an tríú fomhír, Airteagal 4(7), an dara fomhír, Airteagal 8(3), an ceathrú fomhír, Airteagal 8(4), an ceathrú fomhír, Airteagal 9(5), an ceathrú fomhír, Airteagal 9(6), an ceathrú fomhír, Airteagal 10(2), an ceathrú fomhír, Airteagal 11(4), an ceathrú fomhír, agus Airteagal 11(5), an ceathrú fomhír, a áireamh i Rialachán amháin.

(38) Tá an Rialachán seo bunaithe ar na dréachtchaighdeáin theicniúla rialála a chuir an tÚdarás Baincéireachta Eorpach, an tÚdarás Eorpach um Árachas agus Pinsin Cheirde agus an tÚdarás Eorpach um Urrúis agus Margaí (Údaráis Mhaoirseachta Eorpacha) faoi bhráid an Choimisiúin.

(39) Rinne Comhchoiste na nÚdarás Maoirseachta Eorpach dá dtagraítear in Airteagal 54 de Rialachán (AE) Uimh. 1093/2010 ó Pharlaimint na hEorpa agus ón gComhairle (7), in Airteagal 54 de Rialachán (AE) Uimh. 1094/2010 ó Pharlaimint na hEorpa agus ón gComhairle (8) agus in Airteagal 54 de Rialachán (AE) Uimh. 1095/2010 ó Pharlaimint na hEorpa agus ón gComhairle (9) comhairliúcháin phoiblí oscailte a reáchtáil maidir leis na dréachtchaighdeáin theicniúla rialála ar a bhfuil an Rialachán seo bunaithe, rinne sé anailís ar na costais agus ar na tairbhí a d’fhéadfadh a bheith ag baint leo ann agus d’iarr sé comhairle ar an nGrúpa Geallsealbhóirí Baincéireachta arna bhunú i gcomhréir le hAirteagal 37 de Rialachán (AE) Uimh. 1093/2010, ar an nGrúpa Geallsealbhóirí Árachais agus Athárachais arna bhunú i gcomhréir le hAirteagal 37 de Rialachán (AE) Uimh. 1094/2010, agus ar an nGrúpa Geallsealbhóirí um Urrúis agus Margaí arna bhunú i gcomhréir le hAirteagal 37 de Rialachán (AE) Uimh. 1095/2010.

(40) Is gá a chur ar chumas rannpháirtithe sa mhargadh airgeadais agus comhairleoirí airgeadais oiriúnú do na ceanglais a leagtar síos sa Rialachán Tarmligthe seo. Ba cheart, dá bhrí sin, dáta a chur i bhfeidhm a chur siar go dtí an 1 Eanáir 2023. Is gá, áfach, a cheangal ar rannpháirtithe sa mhargadh airgeadais a bhreithnigh drochthionchair phríomha na gcinntí infheistíochta ar thosca inbhuanaitheachta dá dtagraítear in Airteagal 4(1), pointe (a), de Rialachán (AE) 2019/2088, nó mar a cheanglaítear le hAirteagal 4(3) nó (4) den Rialachán sin, faoin 31 Nollaig 2022, go bhfoilseoidh siad den chéad uair an fhaisnéis maidir leis na tionchair sin ar a suíomhanna gréasáin i ranna ar leith dar teideal “Ráiteas maidir le drochthionchair phríomha cinntí infheistíochta ar thosca inbhuanaitheachta” faoin 30 Meitheamh 2023 don tréimhse ón 1 Eanáir 2022 go dtí an 31 Nollaig 2022,

TAR ÉIS AN RIALACHÁN SEO A GHLACADH:

CAIBIDIL I

SAINMHÍNITHE AGUS FORÁLACHA GINEARÁLTA

Airteagal 1 Sainmhínithe Chun críocha an Rialacháin seo, tá feidhm ag na sainmhínithe seo a leanas: (1) ciallaíonn “gnóthas airgeadais” BCIM mar a shainmhínítear in Airteagal 4(1), pointe (b), de Threoir 2011/61/AE ó Pharlaimint na hEorpa agus ón gComhairle (10), cuideachta bainistíochta mar a shainmhínítear in Airteagal 2(1), pointe (b), de Threoir 2009/65/CE ó Pharlaimint na hEorpa agus ón gComhairle (11), cuideachta infheistíochta arna húdarú i gcomhréir le hAirteagail 27, 28 agus 29 de Threoir 2009/65/CE nár ainmnigh cuideachta bainistíochta arna húdarú i gcomhréir le hAirteagail 6, 7 agus 8 den Treoir sin le haghaidh a bhainistithe, institiúid creidmheasa mar a shainmhínítear in Airteagal 4(1), pointe (1) de Rialachán (AE) Uimh. 575/2013 ó Pharlaimint na hEorpa agus ón gComhairle (12), gnólacht infheistíochta mar a shainmhínítear in Airteagal 4(1), pointe (2), de Rialachán (AE) Uimh. 575/2013, gnóthas árachais mar a shainmhínítear in Airteagal 13, pointe (1), de Threoir 2009/138/CE ó Pharlaimint na hEorpa agus ón gComhairle (13), gnóthas athárachais ar a shainmhínítear in Airteagal 13, pointe (4), de Threoir 2009/138/CE, nó aon eintiteas tríú tír a dhéanann gníomhaíochtaí comhchosúla, atá faoi réir dlíthe tríú tír agus atá faoi mhaoirseacht údaráis maoirseachta tríú tír; (2) ciallaíonn “gnóthas neamhairgeadais” gnóthas nach gnóthas airgeadais é, mar a shainmhínítear i bpointe (1); (3) ciallaíonn “neamhchosaint cheannasach” neamhchosaint ar rialtais láir, ar bhainc cheannais agus ar eisitheoirí fornáisiúnta; (4) ciallaíonn “gníomhaíocht eacnamaíoch atá inbhuanaithe ó thaobh an chomhshaoil de” gníomhaíocht eacnamaíoch atá comhlíontach leis na ceanglais a leagtar síos in Airteagal 3 de Rialachán (AE) 2020/852; (5) ciallaíonn “gníomhaíocht eacnamaíoch idirthréimhseach” gníomhaíocht eacnamaíoch atá comhlíontach leis na ceanglais a leagtar síos in Airteagal 10(2) de Rialachán (AE) 2020/852; (6) ciallaíonn “gníomhaíocht eacnamaíoch chumasúcháin” gníomhaíocht eacnamaíoch atá comhlíontach leis na ceanglais a leagtar síos in Airteagal 16 de Rialachán (AE) 2020/852.

Airteagal 2 Prionsabail ghinearálta le haghaidh chur i láthair na faisnéise 1. Soláthróidh rannpháirtithe sa mhargadh airgeadais agus comhairleoirí airgeadais an fhaisnéis a cheanglaítear leis an Rialachán seo saor in aisce agus ar bhealach atá inrochtana go héasca, neamh-idirdhealaitheach, feiceálach, simplí, beacht, sothuigthe, cothrom, soiléir agus ar bhealach nach bhfuil míthreorach. Déanfaidh rannpháirtithe sa mhargadh airgeadais agus comhairleoirí airgeadais an fhaisnéis a cheanglaítear leis an Rialachán seo a chur i láthair agus a leagan amach ar bhealach atá soléite, úsáidfidh siad carachtair atá inléite ó thaobh méide de agus úsáidfidh siad stíl a éascaíonn an tuiscint uirthi. Féadfaidh rannpháirtithe sa mhargadh airgeadais méid agus cineál clófhoirne na gcarachtar agus na ndathanna a úsáidtear sna teimpléid a leagtar amach in Iarscríbhinní I go V a ghabhann leis an Rialachán seo a oiriúnú. 2. Soláthróidh rannpháirtithe sa mhargadh airgeadais agus comhairleoirí airgeadais an fhaisnéis a cheanglaítear leis an Rialachán seo i bhformáid leictreonach inchuardaithe, mura gceanglaítear a mhalairt leis an reachtaíocht earnálach dá dtagraítear in Airteagal 6(3) agus Airteagal 11(2) de Rialachán (AE) 2019/2088. 3. Coimeádfaidh rannpháirtithe sa mhargadh airgeadais agus comhairleoirí airgeadais an fhaisnéis a fhoilsítear ar a suíomhanna gréasáin i gcomhréir leis an Rialachán seo cothrom le dáta. Luafaidh siad go soiléir dáta foilseacháin na faisnéise agus má thugtar aon fhaisnéis cothrom le dáta, luafar an dáta a dhéantar sin freisin. I gcás ina gcuirtear an fhaisnéis i láthair mar chomhad in-íoslódáilte, léireoidh rannpháirtithe sa mhargadh airgeadais agus comhairleoirí airgeadais stair an leagain sa chomhadainm. 4. Soláthróidh rannpháirtithe sa mhargadh airgeadais agus comhairleoirí airgeadais, i gcás ina mbeidh fáil orthu, aitheantóirí eintitis dhlítheanaigh (LEInna) agus uimhreacha aitheantais urrús idirnáisiúnta (ISINanna) agus tagairt á déanamh d’eintitis nó do tháirgí airgeadais san fhaisnéis a sholáthraítear i gcomhréir leis an Rialachán seo.

Airteagal 3 Tagarmharcanna le hinnéacsanna bascaeid I gcás ina bhfuil innéacs atá ainmnithe mar thagarmharc comhdhéanta de bhascaed innéacsanna, soláthróidh rannpháirtithe sa mhargadh airgeadais agus comhairleoirí airgeadais an fhaisnéis a bhaineann leis an innéacs sin i leith an bhascaeid sin agus gach innéacs sa bhascaed sin.

CAIBIDIL II

TRÉDHEARCACHT MAIDIR LE DROCHTHIONCHAIR AR THOSCA INBHUANAITHEACHTA

ROINN 1

Rannpháirtithe sa mhargadh airgeadais

Airteagal 4 Ráiteas ó rannpháirtithe sa mhargadh airgeadais go mbreithníonn siad drochthionchair phríomha a gcinntí infheistíochta ar thosca inbhuanaitheachta 1. Faoin 30 Meitheamh gach bliain, foilseoidh rannpháirtithe sa mhargadh airgeadais dá dtagraítear in Airteagal 4(1), pointe (a), de Rialachán (AE) 2019/2088, nó Airteagal 4(3) nó Airteagal 4(4) den Rialachán sin, ar a suíomhanna gréasáin i roinn ar leith dar teideal: “Ráiteas maidir le drochthionchair phríomha cinntí infheistíochta ar thosca inbhuanaitheachta”, an fhaisnéis dá dtagraítear in Airteagal 4(1), pointe (a), de Rialachán (AE) 2019/2088, in Airteagal 4(2), (3) agus (4) den Rialachán sin, agus in Airteagail 4 go 10 den Rialachán seo. Cumhdóidh an fhaisnéis sin an tréimhse ón 1 Eanáir go dtí an 31 Nollaig den bhliain roimhe sin, agus foilseofar í sa roinn “Nochtaí ó thaobh na hinbhuanaitheachta de” dá dtagraítear in Airteagal 23 den Rialachán seo. 2. Foilseoidh rannpháirtithe sa mhargadh airgeadais an ráiteas dá dtagraítear i mír 1 i bhformáid an teimpléid a leagtar amach i dTábla 1 d’Iarscríbhinn I. 3. De mhaolú ar mhír 1, i gcás rannpháirtithe sa mhargadh airgeadais a fhoilsíonn an ráiteas dá dtagraítear in Airteagal 4(1), pointe (a) de Rialachán (AE) 2019/2088, nó Airteagal 4(3) nó Airteagal 4(4) den Rialachán sin den chéad uair, cumhdóidh an fhaisnéis i mír 1 an tréimhse ón dáta a breithníodh drochthionchair phríomha na gcinntí infheistíochta ar thosca inbhuanaitheachta den chéad uair go dtí an 31 Nollaig an bhliain sin. Foilseoidh na rannpháirtithe sin sa mhargadh airgeadais an fhaisnéis sa ráiteas dá dtagraítear i mír 1 faoin 30 Meitheamh an bhliain dár gcionn.

Airteagal 5 Roinn achoimre Sa roinn achoimre i dTábla 1 d’Iarscríbhinn I, áiritheoidh rannpháirtithe sa mhargadh airgeadais an méid uile seo a leanas: (a) ainm an rannpháirtí sa mhargadh airgeadais lena mbaineann an ráiteas maidir le drochthionchair inbhuanaitheachta; (b) gurb amhlaidh go mbreithnítear drochthionchair phríomha ar thosca inbhuanaitheachta; (c) tréimhse thagartha an ráitis; (d) achoimre ar na drochthionchair phríomha. Dréachtófar an roinn achoimre i dTábla 1 d’Iarscríbhinn I i ngach ceann de na teangacha seo a leanas: (a) ceann de na teangacha oifigiúla de Bhallstát baile an rannpháirtí sa mhargadh airgeadais agus, murab ionann iad, i dteanga bhreise is gnách a úsáid i réimse an airgeadais idirnáisiúnta; (b) i gcás ina ndéantar táirge airgeadais de chuid an rannpháirtí sa mhargadh airgeadais a chur ar fáil i mBallstát óstach, ceann de na teangacha oifigiúla de chuid an Bhallstáit óstaigh sin. Beidh fad uasta dhá thaobh de pháipéar A4 ag an roinn achoimre nuair a chuirtear i gcló í.

Airteagal 6 Tuairisc ar dhrochthionchair phríomha na gcinntí infheistíochta ar thosca inbhuanaitheachta 1. Sa roinn “Tuairisc ar na drochthionchair phríomha ar thosca inbhuanaitheachta” i dTábla 1 d’Iarscríbhinn I, líonfaidh rannpháirtithe sa mhargadh airgeadais isteach na réimsí uile a bhaineann leis na táscairí atá bainteach le drochthionchair phríomha a gcinntí infheistíochta ar thosca inbhuanaitheachta, agus cuirfidh siad an méid uile seo a leanas isteach: (a) faisnéis maidir le táscaire breise amháin nó níos mó a bhaineann leis an aeráid nó leis an gcomhshaol, mar a leagtar amach i dTábla 2 d’Iarscríbhinn I; (b) faisnéis maidir le táscaire breise amháin nó níos mó maidir le hábhair shóisialta agus fostaithe, urraim do chearta an duine, ábhair frithéillithe agus frithbhreabaireachta, mar a leagtar amach i dTábla 3 d’Iarscríbhinn I; (c) faisnéis maidir le haon táscaire eile a úsáidtear chun drochthionchair phríomha bhreise ar thoisc inbhuanaitheachta a shainaithint agus a mheasúnú. 2. Sa roinn “Tuairisc ar na drochthionchair phríomha ar thosca inbhuanaitheachta” i dTábla 1 d’Iarscríbhinn I, tabharfaidh rannpháirtithe sa mhargadh airgeadais tuairisc ar na gníomhaíochtaí a rinneadh i rith na tréimhse ón 1 Eanáir go dtí an 31 Nollaig an bhliain roimhe sin agus gníomhaíochtaí atá beartaithe nó spriocanna atá socraithe le haghaidh na tréimhse ina dhiaidh sin ón 1 Eanáir go dtí an 31 Nollaig chun na drochthionchair phríomha a sheachaint nó a laghdú. 3. Rannpháirtithe sa mhargadh airgeadais sna colúin “Tionchar” sa roinn “Tuairisc ar na drochthionchair phríomha ar thosca inbhuanaitheachta” i dTábla 1 d’Iarscríbhinn I, áireoidh siad figiúr ar thionchar mar mheán na dtionchar an 31 Márta, an 30 Meitheamh, an 30 Meán Fómhair agus an 31 Nollaig de gach tréimhse ón 1 Eanáir go dtí an 31 Nollaig.

Airteagal 7 Tuairisc ar bheartais chun drochthionchair phríomha cinntí infheistíochta ar thosca inbhuanaitheachta a shainaithint agus tosaíocht a thabhairt dóibh 1. Sa roinn “Tuairisc ar bheartais chun drochthionchair phríomha ar thosca inbhuanaitheachta a shainaithint agus tosaíocht a thabhairt dóibh” i dTábla 1 d’Iarscríbhinn I, tabharfaidh rannpháirtithe sa mhargadh airgeadais tuairisc ar a mbeartais chun drochthionchair phríomha ar thosca inbhuanaitheachta a shainaithint agus tosaíocht a thabhairt dóibh agus ar an gcaoi a gcoimeádtar na beartais sin cothrom le dáta agus a gcuirtear i bhfeidhm iad, lena n-áirítear an méid uile seo a leanas: (a) an dáta a d’fhormheas comhlacht rialaithe an rannpháirtí sa mhargadh airgeadais na beartais sin; (b) an chaoi a ndéantar an fhreagracht le haghaidh chur chun feidhme na mbeartas sin laistigh de straitéisí agus nósanna imeachta eagraíochtúla a leithdháileadh; (c) na modheolaíochtaí chun na táscairí dá dtagraítear in Airteagal 6(1), pointí (a), (b) agus (c) a roghnú agus chun na drochthionchair phríomha dá dtagraítear in Airteagal 6(1) a shainaithint agus a mheasúnú, agus go háirithe míniú ar an gcaoi a gcuirtear san áireamh leis na modheolaíochtaí sin an dóchúlacht go dtarlódh na drochthionchair phríomha agus déine na ndrochthionchar sin, lena n-áirítear a gcarachtar a d’fhéadfadh a bheith doleigheasta; (d) aon lamháil earráide chomhlachaithe laistigh de na modheolaíochtaí dá dtagraítear i bpointe (c) den mhír seo, le míniú ar an lamháil sin; (e) na foinsí sonraí a úsáideadh. 2. I gcás nach mbeidh faisnéis a bhaineann le haon cheann de na táscairí a úsáidtear ar fáil go héasca, áireoidh rannpháirtithe sa mhargadh airgeadais sa roinn “Tuairisc ar bheartais chun drochthionchair phríomha ar thosca inbhuanaitheachta a shainaithint agus tosaíocht a thabhairt dóibh” i dTábla 1 d’Iarscríbhinn I mionsonraí ar na hiarrachtaí is fearr a úsáideadh chun an fhaisnéis a fháil go díreach ó chuideachtaí infheistiúcháin, nó trí thaighde breise a dhéanamh, comhoibriú le soláthraithe sonraí tríú páirtí nó saineolaithe seachtracha nó toimhdí réasúnacha a dhéanamh.

Airteagal 8 Roinn beartas rannpháirtíochta 1. Sa roinn “Beartais rannpháirtíochta” i dTábla 1 d’Iarscríbhinn I, soláthróidh rannpháirtithe sa mhargadh airgeadais an fhaisnéis uile seo a leanas: (a) i gcás inarb infheidhme, achoimrí gairide ar na beartais rannpháirtíochta dá dtagraítear in Airteagal 3g de Threoir 2007/36/CE ó Pharlaimint na hEorpa agus ón gComhairle (14); (b) achoimrí gairide ar aon bheartas rannpháirtíochta eile chun drochthionchair phríomha a laghdú. 2. Beidh tuairisc ar an méid uile seo a leanas sna hachoimrí gairide dá dtagraítear i mír 1: (a) na táscairí le haghaidh drochthionchair a bhreithnítear sna beartais rannpháirtíochta dá dtagraítear i mír 1; (b) an chaoi a n-oiriúnófar na beartais rannpháirtíochta sin i gcás nach mbeidh aon laghdú ann ar na drochthionchair phríomha thar bhreis agus tréimhse amháin ar a dtuairiscítear.

Airteagal 9 Tagairtí don roinn caighdeán idirnáisiúnta 1. Sa roinn “Tagairtí do chaighdeáin idirnáisiúnta” i dTábla 1 d’Iarscríbhinn I, tabharfaidh rannpháirtithe sa mhargadh airgeadais tuairisc ar cibé acu a chomhlíonann nó nach gcomhlíonann siad cóid iompair gnó fhreagraigh agus caighdeáin a aithnítear go hidirnáisiúnta maidir le dícheall cuí agus tuairisciú, agus i gcás go gcomhlíonfaidh, tabharfaidh siad tuairisc ar a mhéid a chomhlíonann siad na caighdeáin sin, agus, i gcás inarb ábhartha, méid a n-ailínithe le cuspóirí Chomhaontú Pháras. 2. Sa tuairisc dá dtagraítear i mír 1 beidh faisnéis maidir leis an méid uile seo a leanas: (a) na táscairí a úsáidtear chun na drochthionchair phríomha ar thosca inbhuanaitheachta dá dtagraítear in Airteagal 6(1) a bhreithniú lena dtomhaistear an comhlíonadh nó an t-ailíniú dá dtagraítear i mír 1; (b) an mhodheolaíocht agus na sonraí a úsáidtear chun an comhlíonadh nó an t-ailíniú dá dtagraítear i mír 1 a thomhas, lena n-áirítear tuairisc ar raon feidhme an chumhdaigh, ar fhoinsí sonraí agus ar an gcaoi a ndéanann an mhodheolaíocht a úsáidtear drochthionchair phríomha na gcuideachtaí infheistiúcháin a thuar; (c) cibé acu a úsáidtear nó nach n-úsáidtear cás aeráide réamhbhreathnaitheach agus, má úsáidtear, ainm agus soláthraí an cháis sin agus cathain a dearadh é; (d) i gcás nach n-úsáidtear aon chás aeráide réamhbhreathnaitheach, míniú ar an bhfáth a measann an rannpháirtí sa mhargadh airgeadais go bhfuil cásanna aeráide réamhbhreathnaitheacha ábhartha.

Airteagal 10 Comparáid stairiúil Rannpháirtithe sa mhargadh airgeadais a thug tuairisc ar na drochthionchair ar thosca inbhuanaitheachta ar feadh tréimhse roimh an tréimhse a bhfuil faisnéis le nochtadh lena haghaidh i gcomhréir le hAirteagal 6, soláthróidh siad sa roinn “Tuairisc ar dhrochthionchair phríomha ar thosca inbhuanaitheachta” i dTábla 1 d’Iarscríbhinn I comparáid stairiúil ar an tréimhse ar a dtuairiscítear leis an tréimhse ar ar tuairiscíodh roimhe sin agus, ina dhiaidh sin, le gach tréimhse ar ar tuairiscíodh roimhe sin suas leis na cúig thréimhse dheireanacha roimhe sin.

ROINN 2

Comhairleoirí airgeadais

Airteagal 11 Ráiteas ó chomhairleoirí airgeadais go mbreithníonn siad drochthionchair phríomha ar thosca inbhuanaitheachta ina gcomhairle árachais nó infheistíochta 1. Na comhairleoirí airgeadais dá dtagraítear in Airteagal 2, pointe (11), pointí (a) agus (b), de Rialachán (AE) 2019/2088 a chuireann Airteagal 4(5), pointe (a), den Rialachán sin i bhfeidhm, foilseoidh siad an fhaisnéis dá dtagraítear in Airteagal 4(5), pointe (a), den Rialachán sin i roinn ar leith ar a suíomhanna gréasáin dar teideal, ‘Ráiteas maidir le drochthionchair phríomha comhairle árachais ar thosca inbhuanaitheachta’. 2. Na comhairleoirí airgeadais dá dtagraítear in Airteagal 2, pointe (11), pointí (c) go (f), de Rialachán (AE) 2019/2088 agus a chuireann Airteagal 4(5), pointe (a), den Rialachán sin i bhfeidhm, foilseoidh siad an fhaisnéis dá dtagraítear in Airteagal 4(5), pointe (a), den Rialachán sin i roinn ar leith ar a suíomhanna gréasáin dar teideal, “Ráiteas maidir le drochthionchair phríomha comhairle árachais ar thosca inbhuanaitheachta”. 3. Sa ráiteas agus san fhaisnéis dá dtagraítear i míreanna 1 agus 2 beidh mionsonraí ar an bpróiseas a úsáideann comhairleoirí airgeadais chun na táirgí airgeadais ar ina leith a thugann siad comhairle a roghnú, lena n-áirítear an méid uile seo a leanas: (a) an chaoi a n-úsáideann na comhairleoirí airgeadais an fhaisnéis a fhoilsíonn rannpháirtithe sa mhargadh airgeadais de bhun an Rialacháin seo; (b) cibé acu a rangaíonn nó nach rangaíonn agus a roghnaíonn nó nach roghnaíonn na comhairleoirí airgeadais táirgí airgeadais bunaithe ar na táscairí a liostaítear i dTábla 1 d’Iarscríbhinn I agus aon táscaire breise agus, i gcás inarb infheidhme, tuairisc ar an modheolaíocht rangaithe agus roghnúcháin a úsáideadh; (c) aon chritéar nó aon tairseach bunaithe ar na drochthionchair phríomha a liostaítear i dTábla 1 d’Iarscríbhinn I a úsáidtear chun táirgí airgeadais a roghnú, nó comhairle a thabhairt ina leith.

ROINN 3

Ráiteas ó rannpháirtithe sa mhargadh airgeadais nach mbreithníonn siad drochthionchair na gcinntí infheistíochta ar thosca inbhuanaitheachta, agus ráiteas ó chomhairleoirí airgeadais nach mbreithníonn siad drochthionchair na gcinntí infheistíochta ar thosca inbhuanaitheachta ina gcomhairle infheistíochta nó árachais

Airteagal 12 Ráiteas ó rannpháirtithe sa mhargadh airgeadais nach mbreithníonn siad drochthionchair phríomha a gcinntí infheistíochta ar thosca inbhuanaitheachta 1. Rannpháirtithe sa mhargadh airgeadais dá dtagraítear in Airteagal 4(1), pointe (b), de Rialachán (AE) 2019/2088, foilseoidh siad an fhaisnéis dá dtagraítear in Airteagal 4(1), pointe (b), den Rialachán sin i roinn ar leith ar a suíomh gréasáin dar teideal “Gan breithniú ar dhrochthionchair cinntí infheistíochta ar thosca inbhuanaitheachta”. 2. Beidh an méid uile seo a leanas sa ráiteas dá dtagraítear i mír 1: (a) ráiteas feiceálach nach ndéanann an rannpháirtí sa mhargadh airgeadais aon drochthionchar atá ag a chinntí infheistíochta ar thosca inbhuanaitheachta a bhreithniú; (b) na cúiseanna nach ndéanann an rannpháirtí sa mhargadh airgeadais aon drochthionchar atá ag a chinntí infheistíochta ar thosca inbhuanaitheachta a bhreithniú agus, i gcás inarb ábhartha, faisnéis ar cibé acu a bheartaíonn nó nach mbeartaíonn an rannpháirtí sa mhargadh airgeadais na drochthionchair sin a bhreithniú trí thagairt do na táscairí a liostaítear i dTábla 1 d’Iarscríbhinn I, agus má bheartaíonn, cathain.

Airteagal 13 Ráiteas ó chomhairleoirí airgeadais nach mbreithníonn siad drochthionchair na gcinntí infheistíochta ar thosca inbhuanaitheachta ina gcomhairle infheistíochta nó árachais 1. Na comhairleoirí airgeadais dá dtagraítear in Airteagal 2, pointe (11), pointí (a) agus (b), de Rialachán (AE) 2019/2088 a chuireann Airteagal 4(5), pointe (b), den Rialachán sin i bhfeidhm, foilseoidh siad an fhaisnéis dá dtagraítear in Airteagal 4(5), pointe (b), den Rialachán sin i roinn ar leith ar a suíomhanna gréasáin dar teideal, “Gan breithniú ar dhrochthionchair comhairle árachais ar thosca inbhuanaitheachta”. 2. Na comhairleoirí airgeadais dá dtagraítear in Airteagal 2, pointe (11), pointí (c) go (f), de Rialachán (AE) 2019/2088 a chuireann Airteagal 4(5), pointe (b), den Rialachán sin i bhfeidhm, foilseoidh siad an fhaisnéis dá dtagraítear in Airteagal 4(5), pointe (b), den Rialachán sin i roinn ar leith ar a suíomhanna gréasáin dar teideal, “Gan breithniú ar dhrochthionchair comhairle infheistíochta ar thosca inbhuanaitheachta”. 3. Beidh an méid uile seo a leanas sa ráiteas agus san fhaisnéis dá dtagraítear i míreanna 1 agus 2: (a) ráiteas feiceálach nach ndéanann an comhairleoir airgeadais aon drochthionchar atá ag cinntí infheistíochta ar thosca inbhuanaitheachta a bhreithniú ina chomhairle infheistíochta ná árachais; (b) na cúiseanna nach ndéanann an comhairleoir airgeadais aon drochthionchar atá ag cinntí infheistíochta ar thosca inbhuanaitheachta a bhreithniú ina chomhairle infheistíochta ná árachais agus, i gcás inarb ábhartha, faisnéis ar cibé acu a bheartaíonn nó nach mbeartaíonn an comhairleoir airgeadais na drochthionchair sin a bhreithniú trí thagairt do na táscairí a liostaítear i dTábla 1 d’Iarscríbhinn I, agus má bheartaíonn, cathain.

CAIBIDIL III

NOCHTADH TÁIRGE RÉAMHCHONARTHACH

ROINN 1

Cur chun cinn saintréithe comhshaoil nó sóisialta

Airteagal 14 Cur i láthair de chuid rannpháirtithe sa mhargadh airgeadais ar an bhfaisnéis réamhchonarthach atá le nochtadh de bhun Airteagal 8(1), (2) agus (2a) de Rialachán (AE) 2019/2088 1. Cuirfidh rannpháirtithe sa mhargadh airgeadais i láthair an fhaisnéis atá le nochtadh de bhun Airteagal 8(1), (2) agus (2a) de Rialachán (AE) 2019/2088 i bhformáid an teimpléid a leagtar amach in Iarscríbhinn II a ghabhann leis an Rialachán seo. Cuirfear an fhaisnéis sin i gceangal mar iarscríbhinn leis na doiciméid nó leis an bhfaisnéis dá dtagraítear in Airteagal 6(3) de Rialachán (AE) 2019/2088. 2. Áireoidh rannpháirtithe sa mhargadh airgeadais ráiteas feiceálach i gcorp na ndoiciméad nó san fhaisnéis dá dtagraítear in Airteagal 6(3) de Rialachán 2019/2088 á rá go bhfuil faisnéis maidir leis na saintréithe comhshaoil nó sóisialta le fáil san iarscríbhinn a ghabhann leis na doiciméid sin nó san fhaisnéis sin. 3. Soláthróidh rannpháirtithe sa mhargadh airgeadais an fhaisnéis uile seo a leanas ag tús na hiarscríbhinne a ghabhann leis na doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088: (a) cibé acu atá nó nach bhfuil sé beartaithe ag an táirge airgeadais aon infheistíocht inbhuanaithe a dhéanamh; (b) cibé acu a chuireann nó nach gcuireann an táirge airgeadais saintréithe comhshaoil nó sóisialta chun cinn, gan infheistíocht inbhuanaithe a bheith mar chuspóir aige.

Airteagal 15 Faisnéis maidir le hinfheistíocht inbhuanaithe sa roinn leithdháilte sócmhainní le haghaidh táirgí airgeadais a chuireann saintréithe comhshaoil chun cinn 1. I gcás na dtáirgí airgeadais dá dtagraítear in Airteagal 6, an chéad fhomhír, de Rialachán (AE) 2020/852, soláthróidh rannpháirtithe sa mhargadh airgeadais an méid uile seo a leanas sa roinn “Cá híosmhéid atá infheistíochtaí inbhuanaithe a bhfuil cuspóir comhshaoil acu ailínithe le tacsanomaíocht AE?” sa teimpléad a leagtar amach in Iarscríbhinn II: (a) léiriú grafach, i bhfoirm píchairte, ar: (i) a mhéid gur gníomhaíochtaí eacnamaíocha inbhuanaithe ó thaobh an chomhshaoil de iad na hinfheistíochtaí comhiomlánaithe, mar a ríomhtar i gcomhréir le hAirteagal 17(1) go (4) den Rialachán seo; (ii) a mhéid gur gníomhaíochtaí eacnamaíocha inbhuanaithe ó thaobh an chomhshaoil de iad na hinfheistíochtaí comhiomlánaithe, gan neamhchosaintí ceannasacha a chur san áireamh, mar a ríomhtar i gcomhréir le hAirteagal 17(5) den Rialachán seo. (b) tuairisc ar na hinfheistíochtaí atá mar bhonn leis na táirgí airgeadais atá i ngníomhaíochtaí eacnamaíocha atá inbhuanaithe ó thaobh an chomhshaoil de, lena n-áirítear cibé acu a bheidh nó nach mbeidh comhlíontacht na n-infheistíochtaí sin leis na ceanglais a leagtar síos in Airteagal 3 de Rialachán (AE) 2020/852 faoi réir dearbhú a sholáthraíonn iniúchóir amháin nó níos mó nó athbhreithniú a dhéanann tríú páirtí amháin nó níos mó, agus, más amhlaidh a sholáthraíonn nó a dhéanann, ainm nó ainmneacha an iniúchóra nó an tríú páirtí; (c) i gcás ina n-infheistíonn na táirgí airgeadais i ngníomhaíochtaí eacnamaíocha seachas gníomhaíochtaí eacnamaíocha atá inbhuanaithe ó thaobh an chomhshaoil de, míniú soiléir ar na cúiseanna atá acu déanamh amhlaidh; (d) i gcás ina bhfuil neamhchosaintí ceannasacha ag na táirgí airgeadais agus nach féidir leis na rannpháirtithe sa mhargadh airgeadais measúnú a dhéanamh ar a mhéid a rannchuidíonn na neamhchosaintí sin le gníomhaíochtaí eacnamaíocha inbhuanaithe ó thaobh an chomhshaoil de, míniú insinte ar chion infheistíochtaí iomlána na n-infheistíochtaí a bhfuil na neamhchosaintí sin iontu. 2. Chun críocha mhír 1, pointe (a), úsáidfidh rannpháirtithe sa mhargadh airgeadais: (a) an t-eochairtháscaire feidhmíochta céanna le haghaidh na n-infheistíochtaí comhiomlánaithe i ngnóthais neamhairgeadais; (b) an t-eochairtháscaire feidhmíochta céanna le haghaidh na n-infheistíochtaí comhiomlánaithe i ngnóthais airgeadais den chineál céanna. I gcás gnóthais árachais agus athárachais a dhéanann gníomhaíochtaí frithgheallta neamhshaoil, leis an eochairtháscaire feidhmíochta féadfar an infheistíocht agus na heochairtháscairí feidhmíochta frithgheallta a chomhcheangal i gcomhréir le hAirteagal 6 de Rialachán Tarmligthe (AE) 2021/2178. 3. Chun críocha mhír 1, pointe (b), áireofar an méid uile seo a leanas sa tuairisc: (a) i leith cuideachtaí infheistiúcháin is gnóthais neamhairgeadais, cibé acu a thomhaistear nó nach dtomhaistear a mhéid atá na hinfheistíochtaí i ngníomhaíochtaí eacnamaíocha inbhuanaithe ó thaobh an chomhshaoil de, de réir láimhdeachais, nó cibé acu, mar gheall ar ghnéithe an táirge airgeadais, a chinn nó nár chinn an rannpháirtí sa mhargadh airgeadais go dtugtar ríomh níos ionadaíche nuair a thomhaistear an méid sin de réir caiteachas caipitiúil nó caiteachas oibriúcháin agus an chúis leis an gcinneadh sin, lena n-áirítear míniú ar cén fáth a bhfuil an cinneadh sin iomchuí le haghaidh infheisteoirí sa táirge airgeadais; (b) i gcás nach bhfuil faisnéis maidir lena mhéid atá na hinfheistíochtaí i ngníomhaíochtaí eacnamaíocha inbhuanaithe ó thaobh an chomhshaoil de ar fáil go héasca ó nochtaí poiblí ag cuideachtaí infheistiúcháin, mionsonraí maidir le cibé acu a fuair nó nach bhfuair an rannpháirtí sa mhargadh airgeadais faisnéis choibhéiseach go díreach ó chuideachtaí infheistiúcháin nó ó sholáthraithe tríú páirtí; (c) miondealú ar chion íosta na n-infheistíochtaí sna gníomhaíochtaí eacnamaíocha idirthréimhseacha agus sna gníomhaíochtaí eacnamaíocha chumasúcháin, arna shloinneadh mar chéatadán d’infheistíochtaí uile an táirge airgeadais i ngach cás.

Airteagal 16 Faisnéis maidir le hinfheistíocht inbhuanaithe sa roinn leithdháilte sócmhainní le haghaidh táirgí airgeadais a chuireann saintréithe sóisialta chun cinn I gcás táirgí airgeadais a chuireann saintréithe comhshaoil nó sóisialta chun cinn agus lena ngabhann gealltanas maidir le hinfheistíochtaí inbhuanaithe ag a bhfuil cuspóir sóisialta, áiritheoidh rannpháirtithe sa mhargadh airgeadais cion íosta na n-infheistíochtaí inbhuanaithe sin sa roinn “Cad é an leithdháileadh sócmhainní atá beartaithe don táirge airgeadais seo?” sa teimpléad a leagtar amach in Iarscríbhinn II.

Airteagal 17 A mhéid atá infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de a ríomh 1. Ríomhfar a mhéid atá infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de i gcomhréir leis an bhfoirmle seo a leanas: i gcás inarb é atá in “infheistíochtaí an táirge airgeadais i ngníomhaíochtaí eacnamaíoch atá inbhuanaithe ó thaobh an chomhshaoil de” suim luachanna margaidh infheistíochtaí an táirge airgeadais seo a leanas: (a) i gcás urrúis fiachais agus chothromais na gcuideachtaí infheistiúcháin, i gcás ina mbaineann cion ghníomhaíochtaí na gcuideachtaí infheistiúcháin sin le gníomhaíochtaí inbhuanaithe ó thaobh an chomhshaoil de, luach margaidh an chion sin de na hurrúis fiachais nó na cothromais sin; (b) i gcás urrúis fiachais seachas na cinn dá dtagraítear i bpointe (a), i gcás ina gceanglaítear le téarmaí na n-urrús fiachais sin go n-úsáidfear cion na bhfáltas go heisiach ar ghníomhaíochtaí eacnamaíocha atá inbhuanaithe ó thaobh an chomhshaoil de, luach margaidh an chion sin; (c) i gcás bannaí a eisítear faoi reachtaíocht an Aontais maidir le bannaí atá inbhuanaithe ó thaobh an chomhshaoil de, luach margaidh na mbannaí sin; (d) i gcás infheistíochtaí i sócmhainní réadmhaoine a cháilíonn mar ghníomhaíochtaí eacnamaíocha atá inbhuanaithe ó thaobh an chomhshaoil de, luach margaidh na n-infheistíochtaí sin; (e) i gcás infheistíochtaí i sócmhainní bonneagair a cháilíonn mar ghníomhaíochtaí eacnamaíocha atá inbhuanaithe ó thaobh an chomhshaoil de, luach margaidh na n-infheistíochtaí sin; (f) i gcás infheistíochtaí i suíomhanna urrúsaithe mar a shainmhínítear in Airteagal 2, pointe (19), de Rialachán (AE) 2017/2402 ó Pharlaimint na hEorpa agus ón gComhairle (15) le neamhchosaintí foluiteacha i ngníomhaíochtaí eacnamaíocha atá inbhuanaithe ó thaobh an chomhshaoil de, luach margaidh chion na neamhchosaintí sin; (g) i gcás infheistíochtaí i dtáirgí airgeadais dá dtagraítear in Airteagal 5, an chéad mhír, agus Airteagal 6, an chéad mhír, de Rialachán (AE) 2020/852, luach margaidh chion na dtáirgí airgeadais sin ina léirítear a mhéid atá infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de, mar a ríomhtar i gcomhréir leis an Airteagal seo. Ríomhfar a mhéid atá infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de tríd an modheolaíocht a úsáidtear chun glansuíomhanna gearra a ríomh a leagtar síos in Airteagal 3(4) agus (5) de Rialachán (AE) Uimh. 236/2012 ó Pharlaimint na hEorpa agus ón gComhairle (16) a chur i bhfeidhm. 2. Chun críocha mhír 1, pointe (a), ríomhfar cion ghníomhaíochtaí na gcuideachtaí infheistiúcháin a bhaineann le gníomhaíochtaí eacnamaíocha atá inbhuanaithe ó thaobh an chomhshaoil de ar bhonn na n-eochairtháscairí feidhmíochta is iomchuí le haghaidh infheistíochtaí na dtáirgí airgeadais trí úsáid a bhaint as an bhfaisnéis seo a leanas: (a) i gcás cuideachtaí infheistiúcháin dá dtagraítear in Airteagal 8(1) agus 2 de Rialachán (AE) 2020/852, na nochtaí arna ndéanamh ag na cuideachtaí infheistiúcháin sin i gcomhréir leis an Airteagal; (b) i gcás cuideachtaí infheistiúcháin eile, faisnéis choibhéiseach a fuair an rannpháirtí sa mhargadh airgeadais go díreach ó chuideachtaí infheistiúcháin nó ó sholáthraithe tríú páirtí. 3. Le haghaidh na nochtaí dá dtagraítear in Airteagal 15(1), pointe (a), agus Airteagal 19(1), pointe (a), i gcás cuideachtaí infheistiúcháin is gnóthais neamhairgeadais atá faoi réir na hoibleagáide faisnéis neamhairgeadais a fhoilsiú de bhun Rialachán Tarmligthe (AE) 2021/2178 agus gnóthais neamhairgeadais eile nach bhfuil faoi réir na hoibleagáide sin, úsáidfear láimhdeachas mar an eochairtháscaire feidhmíochta den chineál céanna le haghaidh na ngnóthas neamhairgeadais uile sa ríomh dá dtagraítear i mír 2. 4. De mhaolú ar mhír 3, i gcás ina dtugtar le caiteachas caipitiúil nó caiteachas oibriúcháin, mar gheall ar ghnéithe an táirge airgeadais, ríomh ar léiriú níos fearr é ar a mhéid atá infheistíocht i ngníomhaíochtaí eacnamaíocha atá inbhuanaithe ó thaobh an chomhshaoil de, d’fhéadfadh sé go n-úsáidfí sa ríomh an ceann is iomchuí as an dá eochairtháscaire feidhmíochta sin. I gcás cuideachtaí infheistiúcháin is gnóthais airgeadais atá faoi réir Airteagal 8(1) de Rialachán (AE) 2020/852 agus i gcás gnóthais airgeadais eile nach bhfuil faoi réir na hoibleagáide sin, úsáidfear sa ríomh dá dtagraítear i mír 2 na heochairtháscairí feidhmíochta dá dtagraítear i Roinn 1.1, pointí (b) go (e), d’Iarscríbhinn III a ghabhann le Rialachán Tarmligthe (AE) 2021/2178. 5. I gcás na nochtaí dá dtagraítear in Airteagal 15(1), pointe (a)(ii), Airteagal 19(1), pointe (a)(ii), Airteagal 55(1), pointe (b)(iii), agus Airteagal 62(1), pointe (b)(iii), beidh feidhm ag míreanna 1 go 4 den Airteagal seo, ach amháin go n-eisiafar na neamhchosaintí ceannasacha ó ríomh uimhreoir agus ainmneoir na foirmle atá i mír 1.

ROINN 2

Infheistíocht inbhuanaithe mar chuspóir

Airteagal 18 Cur i láthair de chuid rannpháirtithe sa mhargadh airgeadais ar an bhfaisnéis réamhchonarthach le haghaidh táirgí airgeadais atá le nochtadh de bhun Airteagal 9, míreanna 1 go 4a, de Rialachán (AE) 2019/2088 1. Cuirfidh rannpháirtithe sa mhargadh airgeadais an fhaisnéis atá le nochtadh i láthair de bhun Airteagal 9(1) go (4a) de Rialachán (AE) 2019/2088 agus na Roinne seo in iarscríbhinn a ghabhann leis an doiciméad nó san fhaisnéis dá dtagraítear in Airteagal 6(3) de Rialachán (AE) 2019/2088. Cuirfidh siad an fhaisnéis i láthair i bhformáid an teimpléid a leagtar amach in Iarscríbhinn III a ghabhann leis an Rialachán seo. 2. Áireoidh rannpháirtithe sa mhargadh airgeadais ráiteas feiceálach i gcorp an doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088 á rá go bhfuil faisnéis maidir le hinfheistíocht inbhuanaithe le fáil san iarscríbhinn. 3. Soláthróidh rannpháirtithe sa mhargadh airgeadais, ag tús na hiarscríbhinne a ghabhann leis na doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088, ráiteas á rá gurb í infheistíocht inbhuanaithe is cuspóir don táirge airgeadais.

Airteagal 19 Faisnéis maidir le hinfheistíocht inbhuanaithe le haghaidh táirgí airgeadais arb í infheistíocht inbhuanaithe is cuspóir dóibh 1. I gcás na dtáirgí airgeadais dá dtagraítear in Airteagal 5, an chéad mhír, de Rialachán (AE) 2020/852, áiritheoidh rannpháirtithe sa mhargadh airgeadais an fhaisnéis uile seo a leanas sa roinn “Cad é an leithdháileadh sócmhainní agus cion íosta na n-infheistíochtaí inbhuanaithe?” sa teimpléad a leagtar amach in Iarscríbhinn III: (a) léiriú grafach i bhfoirm píchairte: (i) i gcomhréir le hAirteagal 15(1), pointe (a)(i), den Rialachán seo; (ii) i gcomhréir le hAirteagal 15(1), pointe (a)(ii) den Rialachán seo; (b) tuairisc i gcomhréir le hAirteagal 15(1), pointe (b) den Rialachán seo; (c) i gcás ina n-infheistíonn na táirgí airgeadais i ngníomhaíochtaí eacnamaíocha a rannchuidíonn leis an gcuspóir comhshaoil agus nach gníomhaíochtaí eacnamaíocha atá inbhuanaithe ó thaobh an chomhshaoil de iad na gníomhaíochtaí eacnamaíocha sin, is gá míniú soiléir ar na cúiseanna atá acu déanamh amhlaidh; (d) i gcás ina bhfuil neamhchosaintí ceannasacha ag na táirgí airgeadais agus nach féidir leis na rannpháirtithe sa mhargadh airgeadais measúnú a dhéanamh ar a mhéid a rannchuidíonn na neamhchosaintí sin le gníomhaíochtaí eacnamaíocha atá inbhuanaithe ó thaobh an chomhshaoil de, is gá míniú insinte ar chion infheistíochtaí iomlána na n-infheistíochtaí a bhfuil na neamhchosaintí sin iontu. 2. Chun críocha mhír 1, pointe (a), cuirfidh rannpháirtithe sa mhargadh airgeadais Airteagal 15(2) i bhfeidhm. 3. Chun críocha mhír 1, pointe (b), cuirfidh rannpháirtithe sa mhargadh airgeadais Airteagal 15(3) i bhfeidhm. 4. I gcás táirgí airgeadais a infheistíonn i ngníomhaíocht eacnamaíoch a rannchuidíonn le cuspóir sóisialta, áireoidh rannpháirtithe sa mhargadh airgeadais cion íosta na n-infheistíochtaí sin sa roinn “Cad é an leithdháileadh sócmhainní agus cion íosta na n-infheistíochtaí inbhuanaithe?” sa teimpléad a leagtar amach in Iarscríbhinn III.

ROINN 3

Táirgí airgeadais le roghanna infheistíochta

Airteagal 20 Táirgí airgeadais le rogha bhunúsach infheistíochta amháin nó níos mó a cháilíonn na táirgí airgeadais sin mar tháirgí airgeadais a chuireann saintréithe comhshaoil nó sóisialta chun cinn 1. De mhaolú ar Airteagail 14 go 17, i gcás ina dtairgeann táirge airgeadais roghanna infheistíochta don infheisteoir agus ina gcáilíonn ceann amháin nó níos mó de na roghanna infheistíochta sin an táirge airgeadais sin mar tháirge airgeadais a chuireann saintréithe comhshaoil nó sóisialta chun cinn, cuirfidh rannpháirtithe sa mhargadh airgeadais ráiteas feiceálach i gcorp an doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088 lena ndeimhnítear an méid uile seo a leanas: (a) go gcuireann an táirge airgeadais saintréithe comhshaoil nó sóisialta chun cinn; (b) go gcomhlíonfar na saintréithe comhshaoil nó sóisialta sin ach amháin i gcás ina n-infheistíonn an táirge airgeadais i gceann amháin ar a laghad de na roghanna infheistíochta a luaitear sa liosta dá dtagraítear i mír 2, pointe (a), den Airteagal seo agus go gcoinnítear ceann amháin ar a laghad de na roghanna sin le linn thréimhse sealbhaíochta an táirge airgeadais; (c) go bhfuil faisnéis bhreise maidir leis na saintréithe sin le fáil sna hIarscríbhinní dá dtagraítear i mír 3 den Airteagal seo nó, i gcás inarb ábhartha, trí na tagairtí dá dtagraítear i mír 5 den Airteagal seo. 2. Beidh an méid uile seo a leanas ag gabháil leis an ráiteas feiceálach dá dtagraítear i mír 1: (a) liosta de na roghanna infheistíochta dá dtagraítear i mír 3, a chuirtear i láthair i gcomhréir leis na catagóirí dá dtagraítear i bpointí (a), (b) agus (c) den mhír sin; (b) cion na roghanna infheistíochta laistigh de gach ceann de na catagóirí dá dtagraítear i mír 3, pointí (a), (b) agus (c), atá i gcoibhneas leis an líon iomlán roghanna infheistíochta a thairgeann an táirge airgeadais. 3. Soláthróidh rannpháirtithe sa mhargadh airgeadais an fhaisnéis uile seo a leanas in iarscríbhinní a ghabhann leis an doiciméad nó san fhaisnéis dá dtagraítear in Airteagal 6(3) de Rialachán (AE) 2019/2088 le haghaidh na gcatagóirí roghanna infheistíochta seo a leanas: (a) i gcás gach rogha infheistíochta a cháilíonn mar tháirge airgeadais a chuireann saintréithe comhshaoil nó sóisialta chun cinn, an fhaisnéis dá dtagraítear in Airteagail 14 go 17 den Rialachán seo; (b) i gcás gach rogha infheistíochta a cháilíonn mar tháirge airgeadais arb í infheistíocht inbhuanaithe is cuspóir dóibh, an fhaisnéis dá dtagraítear in Airteagail 18 agus 19 den Rialachán seo; (c) i gcás gach rogha infheistíochta arb infheistíocht inbhuanaithe is cuspóir di agus nach táirge airgeadais í, faisnéis maidir leis an gcuspóir infheistíochta inbhuanaithe. 4. Cuirfidh rannpháirtithe sa mhargadh airgeadais an fhaisnéis dá dtagraítear i mír 3, pointe (a), i láthair i bhfoirm an teimpléid a leagtar amach in Iarscríbhinn II agus an fhaisnéis dá dtagraítear i mír 3, pointe (b), i bhfoirm an teimpléid a leagtar amach in Iarscríbhinn III. 5. De mhaolú ar mhír 3, i gcás ina dtairgeann táirge airgeadais réimse roghanna infheistíochta don infheisteoir ar bhealach nach féidir an fhaisnéis maidir leis na roghanna infheistíochta sin a sholáthar in iarscríbhinní a ghabhann leis an doiciméad ná san fhaisnéis dá dtagraítear in Airteagal 6(3) de Rialachán (AE) 2019/2088 ar bhealach soiléir agus beacht de dheasca an lín iarscríbhinní a cheanglaítear, féadfaidh rannpháirtithe sa mhargadh airgeadais an fhaisnéis dá dtagraítear i mír 3 den Airteagal seo a sholáthar trína áireamh i gcorp an doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088 tagairtí do na hiarscríbhinní a ghabhann leis na nochtaí a cheanglaítear leis na treoracha, leis na rialacháin agus leis na forálacha náisiúnta dá dtagraítear sa mhír sin ina bhfuil an fhaisnéis.

Airteagal 21 Táirgí airgeadais le roghanna bunúsacha infheistíochta arb í infheistíocht inbhuanaithe is cuspóir dóibh 1. De mhaolú ar Airteagail 18 agus 19, i gcás ina dtairgeann táirge airgeadais roghanna infheistíochta don infheisteoir agus i gcás inar roghanna iad sin arb í infheistíocht inbhuanaithe is cuspóir do na roghanna infheistíochta sin uile, deimhneoidh rannpháirtithe sa mhargadh airgeadais i ráiteas feiceálach i gcorp an doiciméid nó san fhaisnéis dá dtagraítear in Airteagal 6(3) de Rialachán 2019/2088 gurb í infheistíocht inbhuanaithe is cuspóir don táirge airgeadais agus go bhfuil an fhaisnéis a bhaineann leis an gcuspóir sin le fáil sna hiarscríbhinní a ghabhann leis an doiciméad nó san fhaisnéis dá dtagraítear in Airteagal 6(3) de Rialachán (AE) 2019/2088 nó, i gcás inarb ábhartha, trí na tagairtí dá dtagraítear i mír 5 den Airteagal seo. 2. Beidh an méid uile seo a leanas ag gabháil leis an ráiteas feiceálach dá dtagraítear i mír 1: (a) liosta de na roghanna infheistíochta dá dtagraítear i mír 3, a chuirtear i láthair i gcomhréir leis na catagóirí dá dtagraítear i bpointí (a) agus (b) den mhír sin; (b) an cion de gach ceann de na catagóirí roghanna infheistíochta dá dtagraítear i mír 3, pointí (a) agus (b), laistigh de gach ceann de na catagóirí atá i gcoibhneas leis an líon iomlán roghanna infheistíochta a thairgeann an táirge airgeadais. 3. Soláthróidh rannpháirtithe sa mhargadh airgeadais an fhaisnéis uile seo a leanas in iarscríbhinní a ghabhann leis an doiciméad nó san fhaisnéis dá dtagraítear in Airteagal 6(3) de Rialachán (AE) 2019/2088 le haghaidh na gcatagóirí roghanna infheistíochta seo a leanas: (a) i gcás gach rogha infheistíochta a cháilíonn mar tháirge airgeadais arb í infheistíocht inbhuanaithe is cuspóir di, an fhaisnéis dá dtagraítear in Airteagail 18 agus 19 den Rialachán seo; (b) i gcás gach rogha infheistíochta arb í infheistíocht inbhuanaithe is cuspóir di agus nach táirge airgeadais í, an fhaisnéis maidir leis an gcuspóir infheistíochta inbhuanaithe. 4. Cuirfidh rannpháirtithe sa mhargadh airgeadais an fhaisnéis dá dtagraítear i mír 3, pointe (a), i láthair i gcomhréir leis an teimpléad a leagtar amach in Iarscríbhinn III. 5. De mhaolú ar mhír 3, i gcás ina dtairgtear réimse roghanna infheistíochta le táirge airgeadais don infheisteoir ar bhealach nach féidir an fhaisnéis a bhaineann leis na roghanna infheistíochta sin a sholáthar in iarscríbhinní a ghabhann leis an doiciméad ná san fhaisnéis dá dtagraítear in Airteagal 6(3) de Rialachán (AE) 2019/2088 ar bhealach soiléir agus beacht de dheasca an lín iarscríbhinní a cheanglaítear, féadfaidh rannpháirtithe sa mhargadh airgeadais an fhaisnéis dá dtagraítear i mír 3 den Airteagal seo a sholáthar trína áireamh i gcorp an doiciméid nó san fhaisnéis dá dtagraítear in Airteagal 6(3) de Rialachán (AE) 2019/2088 tagairtí do na hiarscríbhinní a ghabhann leis na nochtaí is infheidhme a cheanglaítear le treoracha, rialacháin agus forálacha náisiúnta dá dtagraítear sa mhír sin ina bhfuil an fhaisnéis sin le fáil.

Airteagal 22 Faisnéis maidir le roghanna bunúsacha infheistíochta arb í infheistíocht inbhuanaithe is cuspóir dóibh agus nach táirgí airgeadais iad féin San fhaisnéis maidir le cuspóir na n-infheistíochtaí inbhuanaithe dá dtagraítear in Airteagal 20(3), pointe (c) agus Airteagal 21(3), pointe (b), áireofar na nithe uile seo a leanas: (a) tuairisc ar an gcuspóir infheistíochta inbhuanaithe; (b) liosta de na táscairí a úsáidtear chun baint amach an chuspóra infheistíochta inbhuanaithe sin a thomhas; (c) tuairisc ar an gcaoi nach ndéanann na hinfheistíochtaí aon dochar suntasach d’aon cheann de na cuspóirí infheistíochta inbhuanaithe, lena n-áirítear an méid uile seo a leanas: (i) an chaoi a gcuirtear na táscairí le haghaidh drochthionchar i dTábla 1 d’Iarscríbhinn I, agus aon táscaire ábhartha i dTáblaí 2 agus 3 den Iarscríbhinn sin san áireamh; (ii) cibé acu atá nó nach bhfuil an infheistíocht inbhuanaithe ailínithe le Treoirlínte ECFE maidir le Fiontair Ilnáisiúnta agus le Prionsabail Threoracha na Náisiún Aontaithe maidir le Gnó agus Cearta an Duine, lena n-áirítear na prionsabail agus na cearta a leagtar amach sna hocht gcoinbhinsiún bhunúsacha a shainaithnítear i nDearbhú na hEagraíochta Idirnáisiúnta Saothair maidir le Prionsabail agus Cearta Bunúsacha ag an Obair agus sa Bhille Idirnáisiúnta um Chearta an Duine.

CAIBIDIL IV

NOCHTADH TÁIRGE SUÍMH GRÉASÁIN

Airteagal 23 Roinn an tsuímh gréasáin le haghaidh nochtadh faisnéise ó thaobh na hinbhuanaitheachta de maidir le táirgí airgeadais Déanfaidh rannpháirtithe sa mhargadh airgeadais, le haghaidh gach táirge airgeadais, an fhaisnéis dá dtagraítear in Airteagal 10(1) de Rialachán (AE) 2019/2088 a fhoilsiú i roinn ar leith dar teideal, “Nochtaí ó thaobh na hinbhuanaitheachta de”, sa chuid chéanna dá suíomh gréasáin leis an bhfaisnéis eile a bhaineann leis an táirge airgeadais, lena n-áirítear cumarsáid mhargaíochta. Déanfaidh rannpháirtithe sa mhargadh airgeadais an táirge airgeadais lena mbaineann an fhaisnéis sa roinn maidir le nochtadh ó thaobh na hinbhuanaitheachta de a shainaithint go soiléir agus saintréithe comhshaoil nó sóisialta nó cuspóir infheistíochta inbhuanaithe an táirge airgeadais sin a thaispeáint go feiceálach.

ROINN 1

Nochtadh táirge suímh gréasáin le haghaidh táirgí airgeadais a chuireann saintréithe comhshaoil nó sóisialta chun cinn

Airteagal 24 Ranna de nochtadh táirge suímh gréasáin le haghaidh táirgí airgeadais a chuireann saintréithe comhshaoil nó sóisialta chun cinn I gcás táirgí airgeadais a chuireann saintréithe comhshaoil nó sóisialta chun cinn, foilseoidh rannpháirtithe sa mhargadh airgeadais an fhaisnéis dá dtagraítear in Airteagal 10(1) de Rialachán (AE) 2019/2088 agus Airteagail 25 go 36 den Rialachán seo san ord seo a leanas agus í comhdhéanta de na ranna uile seo a leanas dar teideal: (a) “Achoimre”; (b) “Gan cuspóir infheistíochta inbhuanaithe”; (c) “Saintréithe comhshaoil nó sóisialta an táirge airgeadais”; (d) “Straitéis infheistíochta”; (e) “Cion na n-infheistíochtaí”; (f) “Faireachán ar shaintréithe comhshaoil nó sóisialta”; (g) “Modheolaíochtaí”; (h) “Foinsí agus próiseáil sonraí”; (i) “Teorainneacha le modheolaíochtaí agus sonraí”; (j) “Dícheall cuí”; (k) “Beartais rannpháirtíochta”; (l) i gcás ina n-ainmnítear innéacs mar thagarmharc chun na saintréithe comhshaoil nó sóisialta a chuireann an táirge airgeadais chun cinn a bhaint amach, “Tagarmharc ainmnithe”.

Airteagal 25 Roinn an tsuímh gréasáin “Achoimre” le haghaidh táirgí airgeadais a chuireann saintréithe comhshaoil nó sóisialta chun cinn 1. I roinn an tsuímh gréasáin “Achoimre” dá dtagraítear in Airteagal 24, pointe (a), déanfaidh rannpháirtithe sa mhargadh airgeadais achoimre ar an bhfaisnéis uile atá sna ranna éagsúla dá dtagraítear san Airteagal sin maidir leis na táirgí airgeadais a chuireann saintréithe comhshaoil nó sóisialta chun cinn. Beidh fad uasta dhá thaobh de pháipéar A4 ag an roinn achoimre nuair a chuirtear i gcló í. 2. Soláthrófar roinn an tsuímh gréasáin “Achoimre” dá dtagraítear in Airteagal 24, pointe (a), sna teangacha seo a leanas, ar a laghad: (a) ceann amháin de na teangacha oifigiúla de chuid an Bhallstáit baile agus, murab ionann iad agus i gcás ina gcuirtear an táirge airgeadais ar fáil i mbreis agus Ballstát amháin, i dteanga bhreise is gnách a úsáid i réimse an airgeadais idirnáisiúnta; (b) i gcás ina gcuirtear an táirge airgeadais ar fáil i mBallstát óstach, ceann de na teangacha oifigiúla de chuid an Bhallstáit óstaigh sin.

Airteagal 26 Roinn an tsuímh gréasáin “Gan cuspóir infheistíochta inbhuanaithe” le haghaidh táirgí airgeadais a chuireann saintréithe comhshaoil nó sóisialta chun cinn 1. I roinn an tsuímh gréasáin “Gan cuspóir infheistíochta inbhuanaithe” dá dtagraítear in Airteagal 24, pointe (b), cuirfidh rannpháirtithe sa mhargadh airgeadais an ráiteas seo a leanas isteach: “Cuireann an táirge airgeadais seo saintréithe comhshaoil nó sóisialta chun cinn, ach ní hí infheistíocht inbhuanaithe is cuspóir dó.” 2. I gcás ina ngeallann an táirge airgeadais infheistíocht inbhuanaithe amháin nó níos mó a dhéanamh, míneoidh rannpháirtithe sa mhargadh airgeadais i roinn an tsuímh gréasáin “Gan cuspóir infheistíochta inbhuanaithe” dá dtagraítear in Airteagal 24, pointe (b), cén chaoi nach ndéanann an infheistíocht inbhuanaithe aon dochar suntasach d’aon cheann de na cuspóirí infheistíochta inbhuanaithe, lena n-áirítear an méid uile seo a leanas: (a) an chaoi a gcuirtear na táscairí le haghaidh drochthionchar i dTábla 1 d’Iarscríbhinn I, agus aon táscaire ábhartha i dTáblaí 2 agus 3 de Iarscríbhinn I sin, san áireamh; (b) cibé acu atá nó nach bhfuil an infheistíocht inbhuanaithe ailínithe le Treoirlínte ECFE maidir le Fiontair Ilnáisiúnta agus le Prionsabail Threoracha na Náisiún Aontaithe maidir le Gnó agus Cearta an Duine, lena n-áirítear na prionsabail agus na cearta a leagtar amach sna hocht gcoinbhinsiún bhunúsacha a shainaithnítear i nDearbhú na hEagraíochta Idirnáisiúnta Saothair maidir le Prionsabail agus Cearta Bunúsacha ag an Obair agus sa Bhille Idirnáisiúnta um Chearta an Duine.

Airteagal 27 Roinn an tsuímh gréasáin “Saintréithe comhshaoil nó sóisialta an táirge airgeadais” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Saintréithe comhshaoil nó sóisialta an táirge airgeadais” dá dtagraítear in Airteagal 24, pointe (c), tabharfaidh rannpháirtithe sa mhargadh airgeadais tuairisc ar na saintréithe comhshaoil nó sóisialta a chuireann an táirge airgeadais chun cinn.

Airteagal 28 Roinn an tsuímh gréasáin “Straitéis infheistíochta” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Straitéis infheistíochta” dá dtagraítear in Airteagal 24, pointe (d), tabharfaidh rannpháirtithe sa mhargadh airgeadais tuairisc ar an méid uile seo a leanas: (a) an straitéis infheistíochta a úsáidtear chun na saintréithe comhshaoil nó sóisialta a chuireann an táirge airgeadais chun cinn a chomhlíonadh; (b) an beartas chun measúnú a dhéanamh ar dhea-chleachtais rialachais na gcuideachtaí infheistiúcháin, lena n-áirítear i leith struchtúir fhónta bhainistíochta, caidreamh fostaithe, luach saothair na foirne agus comhlíonadh cánach.

Airteagal 29 Roinn an tsuímh gréasáin “Cion na n-infheistíochtaí” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Cion na n-infheistíochtaí” dá dtagraítear in Airteagal 24, pointe (e), cuirfidh rannpháirtithe sa mhargadh airgeadais an fhaisnéis dá dtagraítear in Airteagal 14 isteach agus déanfaidh siad idirdhealú idir neamhchosaintí díreacha in eintitis infheistiúcháin agus gach cineál neamhchosaint eile ar na heintitis sin.

Airteagal 30 Roinn an tsuímh gréasáin “Faireachán ar shaintréithe comhshaoil nó sóisialta” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Faireachán ar shaintréithe comhshaoil nó sóisialta” dá dtagraítear in Airteagal 24, pointe (f), tabharfaidh rannpháirtithe sa mhargadh airgeadais tuairisc ar an gcaoi a ndéantar faireachán, le linn shaolré an táirge airgeadais agus na sásraí rialaithe inmheánaigh nó sheachtraigh gaolmhara, ar na saintréithe comhshaoil nó sóisialta a chuireann an táirge airgeadais chun cinn agus na táscairí inbhuanaitheachta a úsáidtear chun tomhas a dhéanamh ar bhaint amach gach ceann de na saintréithe comhshaoil nó sóisialta sin a chuireann an táirge airgeadais chun cinn.

Airteagal 31 Roinn an tsuímh gréasáin “Modheolaíochtaí le haghaidh saintréithe comhshaoil nó sóisialta” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Saintréithe le haghaidh saintréithe comhshaoil nó sóisialta” dá dtagraítear in Airteagal 24, pointe (g), tabharfaidh rannpháirtithe sa mhargadh airgeadais tuairisc ar na modheolaíochtaí chun tomhas a dhéanamh ar an gcaoi a gcomhlíontar na saintréithe sóisialta nó comhshaoil a chuireann an táirge airgeadais chun cinn.

Airteagal 32 Roinn an tsuímh gréasáin “Foinsí agus próiseáil sonraí” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Foinsí agus próiseáil sonraí” dá dtagraítear in Airteagal 24, pointe (h), tabharfaidh rannpháirtithe sa mhargadh airgeadais tuairisc ar an méid uile seo a leanas: (a) na foinsí sonraí a úsáideadh chun gach ceann de na saintréithe comhshaoil nó sóisialta a chuireann an táirge airgeadais chun cinn a bhaint amach; (b) na bearta a rinneadh chun cáilíocht sonraí a áirithiú; (c) an chaoi a bpróiseáiltear sonraí; (d) cion na sonraí ar a ndéantar meastachán.

Airteagal 33 Roinn an tsuímh gréasáin “Teorainneacha le modheolaíochtaí agus sonraí” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Teorainneacha le modheolaíochtaí agus sonraí” dá dtagraítear in Airteagal 24, pointe (i), tabharfaidh rannpháirtithe sa mhargadh airgeadais tuairisc ar an méid uile seo a leanas: (a) aon teorainn leis na modheolaíochtaí dá dtagraítear in Airteagal 24, pointe (g), agus leis na foinsí sonraí dá dtagraítear in Airteagal 24, pointe (h); (b) an chaoi nach ndéanann na teorainneacha sin difear don chaoi a gcomhlíontar na saintréithe comhshaoil nó sóisialta a chuireann an táirge airgeadais chun cinn.

Airteagal 34 Roinn an tsuímh gréasáin “Dícheall cuí” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Dícheall cuí” dá dtagraítear in Airteagal 24, pointe (j), tabharfaidh rannpháirtithe sa mhargadh airgeadais tuairisc ar an dícheall cuí a dhéantar ar shócmhainní foluiteacha an táirge airgeadais, lena n-áirítear na rialuithe inmheánacha agus seachtracha ar an dícheall cuí sin.

Airteagal 35 Roinn an tsuímh gréasáin “Beartais rannpháirtíochta” le haghaidh táirgí airgeadais a chuireann saintréithe comhshaoil nó sóisialta chun cinn I roinn an tsuímh gréasáin “Beartais rannpháirtíochta” dá dtagraítear in Airteagal 24, pointe (k), tabharfaidh rannpháirtithe sa mhargadh airgeadais tuairisc ar na beartais rannpháirtíochta a chuirtear chun feidhme i gcás ina bhfuil rannpháirtíocht mar chuid den straitéis infheistíochta chomhshaoil nó shóisialta, lena n-áirítear aon nós imeachta bainistíochta is infheidhme maidir le conspóidí ó thaobh na hinbhuanaitheachta de i gcuideachtaí infheistiúcháin.

Airteagal 36 Roinn an tsuímh gréasáin “Tagarmharc ainmnithe” le haghaidh táirgí airgeadais a chuireann saintréithe comhshaoil nó sóisialta chun cinn 1. I roinn an tsuímh gréasáin “Tagarmharc ainmnithe” dá dtagraítear in Airteagal 24, pointe (l), tabharfaidh rannpháirtithe sa mhargadh airgeadais tuairisc ar cibé acu a ainmníodh nó nár ainmníodh innéacs mar thagarmharc chun na saintréithe comhshaoil nó sóisialta a chuireann an táirge airgeadais chun cinn a chomhlíonadh, agus ar an gcaoi a n-ailínítear an t-innéacs sin leis na saintréithe comhshaoil nó sóisialta a chuireann an táirge airgeadais chun cinn, lena n-áirítear na sonraí ionchuir, na modheolaíochtaí a úsáidtear chun na sonraí sin a roghnú, na modheolaíochtaí athchothromúcháin agus cén chaoi a ríomhtar an t-innéacs. 2. I gcás ina ndéantar cuid den fhaisnéis dá dtagraítear i mír 1 nó an fhaisnéis sin uile a fhoilsiú ar shuíomh gréasáin riarthóir an tagarmhairc, soláthrófar hipearnasc chuig an bhfaisnéis sin.

ROINN 2

Nochtadh táirge suímh gréasáin le haghaidh táirgí airgeadais arb í infheistíocht inbhuanaithe is cuspóir dóibh

Airteagal 37 Nochtadh táirge suímh gréasáin le haghaidh táirgí airgeadais arb í infheistíocht inbhuanaithe is cuspóir dóibh I gcás táirgí airgeadais arb í infheistíocht inbhuanaithe is cuspóir dóibh, foilseoidh rannpháirtithe sa mhargadh airgeadais an fhaisnéis dá dtagraítear in Airteagal 10(1) de Rialachán (AE) 2019/2088 agus Airteagail 38 go 49 den Rialachán seo san ord seo a leanas agus í comhdhéanta de na ranna uile seo a leanas dar teideal: (a) “Achoimre”; (b) “Gan aon dochar suntasach a dhéanamh don chuspóir infheistíochta inbhuanaithe”; (c) “Cuspóir infheistíochta inbhuanaithe an táirge airgeadais”; (d) “Straitéis infheistíochta”; (e) “Cion na n-infheistíochtaí”; (f) “Faireachán ar an gcuspóir infheistíochta inbhuanaithe”; (g) “Modheolaíochtaí”; (h) “Foinsí agus próiseáil sonraí”; (i) “Teorainneacha le modheolaíochtaí agus sonraí”; (j) “Dícheall cuí”; (k) “Beartais rannpháirtíochta”; (l) “Baint amach an chuspóra infheistíochta inbhuanaithe”.

Airteagal 38 Roinn an tsuímh gréasáin “Achoimre” le haghaidh táirgí airgeadais arb í infheistíocht inbhuanaithe is cuspóir dóibh 1. I roinn an tsuímh gréasáin “Achoimre” dá dtagraítear in Airteagal 37, pointe (a), déanfaidh rannpháirtithe sa mhargadh airgeadais achoimre ar an bhfaisnéis uile atá sna ranna éagsúla dá dtagraítear san Airteagal 37 sin maidir leis na táirgí airgeadais arb í infheistíocht inbhuanaithe is cuspóir dóibh. Beidh fad uasta dhá thaobh de pháipéar A4 ag an roinn achoimre nuair a chuirtear i gcló í. 2. Soláthrófar roinn an tsuímh gréasáin “Achoimre” dá dtagraítear in Airteagal 37, pointe (a), sna teangacha seo a leanas, ar a laghad: (a) ceann amháin de na teangacha oifigiúla de chuid an Bhallstáit baile agus, murab ionann iad agus i gcás ina